Zumaiako ospitalera esnea eramaten zuten - Ahotsak.eus\nZumaiako ospitalera esnea eramaten zuten\nZumaiako ospitalera esnea eramaten zuten
Inguruko baserritarrak normalean Zumaiara joaten ziren saltzera; gerora baita Zarautzera ere. Oikiako geltokian egunean lau tren gelditzen ziren. Baserritarren jeneroak kargatzeko bagoi berezia etortzen zen batzuetan eta han sartzen zituzten esne-marmitak eta bestelakoak. Bera umetatik Zumaiara joan izan da esne-partitzera. Beraiek zuten Zumaiako ospitalera esnea eramateko obligazioa. 8-10 behi izaten zituzten eta ordurako asko zen hori. Esne asko eramaten zuen kalera berak eta gerora jendea eramaten ere hasi zen autoarekin edo autobusean.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZUM-010-011 kodeko bideoa nahi duzula aipatzea: ahotsak@ahotsak.eus\nInguruko baserritarrak normalean Zumaiara joaten ziren saltzera; gerora baita Zarautzera ere. Oikiako geltokian egunean lau tren gelditzen ziren. Baserritarren jeneroak kargatzeko bagoi berezia etortzen zen batzuetan eta han sartzen zituzten esne-marmitak eta bestelakoak. Bera umetatik Zumaiara joan izan da esne-partitzera. Beraiek zuten Zumaiako ospitalera esnea eramateko obligazioa. 8-10 behi izaten zituzten eta ordurako asko zen hori. Esne asko eramaten zuen kalera berak eta gerora jendea eramaten ere hasi zen autoarekin edo autobusean.\nGaia(k): Herria, azpiegitura » Garraioak » Trenak , Baserria » Baserriko lanak » Herrira saltzera, erostera\n- Eta bestela, e, gerratik aparte, e, baiña… leheno, zure gazte denporan eta, hamengo baserritarrak nola juten ziran azokara? Azokara o saltzera…\n- Zumaira, zumaira.\n- Zumaira beti?\n- Beti Zumaira.\n- Zarautza, o…\n- Zarautza ta juten ta, klaro, nik autobusa hartu nunian ta, autobusakin hasi niñun ni azoka Zarautza juten-ta ta. Ta hamen, estaziyuan, Oikiyan estaziyua bazeon. Ta Oikiyako estaziyuan goizeko… egunian lau tren geatzen hittun. Ta goizian lanea zijuan jendia ta, hor zeozer eaman bihar baldin bazun, esnia ta o zeozer, marmittakan bat esne o hor, bagoi espeziala ekartzen zin trenak. Ta zea, andenian toki bat eoten huan, zea, inguruan zea, ta haien parian gelditzen huan bagoi hori…\n- …han kargatzen…\n- Esnia kargatzeko.\n- Marmittak eta kar…\n- Marmittak eta kargatzeko ta beste, tomatia ta iten huan orduan asko… asko eo… Oaingo ez dek asko baiño ordun eskutan astuakin ta eaman bihar huan estaziyoa ta, karo. Ta uain kajetan ta ibiltzen dek, baiño ordun astaotarretan, bere, astuan bere otarretan ta ibiltzen huan ta. Karo, gauzak diferente, askosez zaillo huan zea, lan hori itten, baiña… horrea, estaziyoa eamaten zin.\n- Eta zuek, esne-partitzen eta, esan diazu, zuk beti Zumaian.\n- Bai, txikittatik eo… Bai. Zumaiako ospittala ein zanetik, obligaziyua geneukan guk ospittalea eamateko esnia. Ospittala guk sostenitzen giñun, zeak, Lorek. Basarriyak zakan zea, obligaziyuai eutsi. Hamen zan basarri fuertentxona huan hau garai hartan, ta, klaro, obligaziyua…\n- Ganau asko?\n- Asko, asko…\n- Beste batzuk baiño gehio.\n- Oaiñ ez dituk asko, baiña garai hartan bai. Garai hartan igual eongo hittun zortzi-hamar bat behi, ta garai hartan asko huan. Oain berrogei eozein lekutan zabek!\n- Eta esnia ospittalea orduan?\n- Bai, eunian, eunian eaman behar izaten gendun zortzi litro esne ospittalea, urtetan, e! Kao, ospittala fundatu zanetik hasi, ta ni esnetai laga niyon arte, esnia ematen segi. Nik ez dakit ba zenbat urtian… berrogei urtetan baiño gehio huan…\n- Eta bestela, ospittalea…\n- Ospittalea… beste gaiñuntzekua saldu itten nin nik! Baiño nik eamaten nixkin ordun, pues, ehun ta berrogeita hamar litro esne, o gehio igual eamango nixkin, hamen, basarritar batena ta bestiena. Ta, tarte hartan, zerbiziyua iten nin, bertan Zumaira zijuazten, azoka zijuazten jendia eamaten nin, ta kao, lehenotik astuakin juten hittun.\n- Autobusian o kamioyan?\n- Autobusa o… kotxe zahar batekin! Atzian remolkia ipini ta han, […].\n- Esnia eamaten zendun, eta… eta jentia.\n- Jendia ta haien trastiak, been otarrak eta… Hori asteburutan ta jende gehio juten huan konprak ittea ta. Karo! Garbantzua o zeozer ekarri in behar huan. Itxian baba ta eoten huan, baiña beti ezin dek jan baba eo eozer. Aillatzen zanak bestiak baba jan behar. Ordun diru gutxi zeon ordun.\nUrolako trenaren nondik norakoak\nBildotsak plazara saltzera; harakinekin tratua\nAstean behin feriara\nZumarragako eta Legazpiko azokak\nTren txikiaren agonia\nEskolara joan aurretik esne-partitzera\nArdi mutur beltzak


ETBko kontuak hedatzea leporatu dio Suriok langileen batzordeari - GARA\nETBko kontuak hedatzea leporatu dio Suriok langileen batzordeari\nETBko langileen batzordea Alberto Suriorekin bildu zen atzo erredakzioko azken gertakariak argitzeko asmoz. Sindikatuek salatu zutenez, «etxeko kontuak» filtratzea da EITBko zuzendariaren kezka. Iragarritako espedienteen ordez, ohartarazpenak egin dizkiete bi langileei.\nAlberto Surio EITBko zuzendaria Gernikako Estatutuaren urteurrenean izandako gertakariak komunikabideetara filtratu izanak kezkatzen du, atzo ETBko langileen batzordeko LAB sindikatuko ordezkariek salatu zutenez. Goizean langileen batzordeak Suriorekin eta Jose Angel Quintanilla EITBko zuzendari kudeatzailearekin izandako ordubeteko bileran ez ziren ados jarri. «Haiek kezka albistea medioetara filtratu izanean zentratzen zuten. Langileon aldetik garbi utzi dugu inondik ere ez dela hori izan gure asmoa, baizik eta etxe barruan konpontzea eta betiere arlo politikotik desbideratuta», esan zuen Jon Otegi LABeko ordezkariak.\nBestalde, zuzendaritzak gaueko «Teleberri»n emititu zen bideoa «ez dela horrenbesterako» nabarmentzen duela azaldu zuten LABeko kideek. «Langileok berresten dugu arazoa ez dela hori, baizik eta eguerdian Juan Carlos Viloriak, politikako buruak, kazetari bati emandako testu bat eta hori irakurrarazi izana. Hau da, arazoa ez da gauean emititu zen eta gero web orrian zintzilikatu duten bideoa».\nLangileen batzordearen asmoa aspaldidanik datorren arazo bati konponbidea ematea dela azaldu zuten Andoni Basabek eta Jon Otegik, langileen batzordeko LABeko ordezkariek. «Betiko konponbidea izan daitekeela uste dugu eta egoera larri hau aprobetxatu daitekeela urteetan izan dugun arazoari konponbidea emateko. Bai LABen eta bai erredakzio osoaren pentsamoldea irakurketa eta jokabide politiko guztiak albo batera uztea izan da eta arlo profesionalera bakarrik mugatzea. Hori defenditu dugu hasiera-hasieratik eta konponbidea ere hortik etorri beharko litzateke».\nEspedientea ez, ohartarazpena\nBi kazetariri espedientea zabalduko zietela adierazi zieten urriaren 25ean. Langileen batzordeak neurri hori atzera botatzeko behin eta berriro eskatu arren, azkenean, ohartarazpen bana helarazi die zuzendaritzak: Juan Carlos Viloria politikako arduradunak inposatutako testua irakurtzeari uko egin zion Maite Zurikarairi, ahozko ohartarazpena; eta behin-behineko erredakzio kontseiluaren izenean langileen artean gertatutakoaren berri eman zuen Jasone Agirreri, berriz, idatzizkoa.\nAtzoko agerraldian Agirre bera ere bertan izan zen, eta ohartarazpen hori azaroaren 16ra arte ez zuela jaso adierazi zuen. Otegik azaldu zuenez, «bai zuzendaritzak, bai gure arlo juridikokoek ere argi utzi digute ohartarazpena ez dela zigor bat. Beraz, ez dugu ulertzen orduan zer arraio ote den». Basaberen esanetan, juridikoki ezingo litzateke jazarpentzat hartu, behin baino gehiagotan errepikatu beharko litzatekeelako horretarako, baina «nagusikeriatzat» hartu ahalko litzateke, leporatzen zaizkion arau-hausteak inongo estatututan agertzen ez direlako.\n«Gure kezka da zergatik egiten zaion ohartarazpena erredakzio kontseiluko kide bakar bati, beraiek badakitenean hiru kidek osatzen dutela, eta beraiek izan direla oharra banatu dutenak langileen artean», esan zuten, eta euren ustez, arrazoietako bat izan liteke kopla-buruko bat nahi izatea, errua leporatzeko: «Jasone chivo expiatorio moduan hartzea». Horri buruz gaineratu zutenez, «ez bada zigor bat, gutxienez bada bortxakeria edo biolentzia ideologiko bat eta arriskua ere egon daiteke, ez bazaio planto ematen, jazarpena bihurtzeko».\nNeurri hauekin erredakzioan beldurra hedatu nahi dutela salatu zuten, «txintxo-txintxo jokatu behar izateko nagusiek agintzen dutenarekin batetik, eta erredakzio kontseilua behar bezala ez antolatzeko, bestetik».\nKonponbidea lortzeko, ezinbestekotzat jotzen ditu LABek zuzendaritzak erredakzio kontseilua aintzakotzat hartzea eta bi ohartarazpen horiek atzera botatzea.\nELA sindikatuak ere bi langileekiko elkartasuna adierazi zuen ohar baten bidez, eta ohartarazpenak bertan behera uzteko eskatu zion zuzendaritzari.\nErredakzio kontseilua aintzakotzat hartzea eta bi kazetariei helarazitako ohartarazpenak bertan behera uztea ezinbestekotzat jotzen du LABek zuzendaritzarekin konponbide batean adosteko.


Iramo talde gasteiztarrak lehen albuma publikatu du - Halabedi\n> Iramo talde gasteiztarrak lehen albuma publikatu du\nuztaila 19 Erredakzioa KategoriaBerriak 0\n2018an sortutako Punk-Oi! taldeak Hala Bedi Rock jaialdian eskaini zuen lehen kontzertua. Orain, lau abestiz osatutako albuma aurkeztu dute.\nIramo taldeak Gasteizko Gaztetxean eskaini zuen lehenengo kontzertua, Hala Bedi Rock jaialdiaren baitan. Argazkia: Dos Por Dos\nIramo taldea 2018ko irailean Gasteizen sortutako Punk-Oi! taldea da, lau kide ezberdinek osatzen dutena: Ibai (bateria), Borja (kitarra), Desko (kitarra) eta Solo (baxua).\nHala ere, 2019ko Maiatzaren 11n, Hala Bedi Rock jaialdiaren baitan, izan zen taldearen estreinaldia Gasteizko Gaztetxean.\nHilabete berean, maiatza erdialdean, Gilenen laguntzaz, zuzeneko grabazio bat egin zuten Gasteizko periferian, Betoñoko pabilioi batean. Soilik arratsalde baten grabatu zuten lan guztia, zuzenean grabatuta -lau kideak batera jotzen-.\nOrain, lau abestiz osatutako albuma aurkeztu dute: Iramo Gasteiz Oi! [ FULL ALBUM ] 2019. Autoekoiztutako lana izan da hau, taldeak bere kabuz egindakoa eta taldeak ere bere kabuz montatutakoa.\nTalde gasteiztarra berriz ere oholtzaren gainean ikusteko aukera Gasteizko Txosnetan izango da, Gazte Karparen egitarauaren biatn.\nLau abesti ditu albumak:\n1. Tarteko belaunaldia\n2. Gure Herria\n3. The streets are our R’n’R school\n4. 10 urte\nAlbuma osorik entzungai:\n← Gasteizko Mugimendu Feministak jaietarako eraso sexisten aurkako protokoloa aurkeztu du\n“Arabar Errioxan espazio feminista, antiarrazista, antihomofobo eta antifaxista bat behar genuen” →


Gela ilunetan argitasuna emateko bao poligonalak | Consumer\nGela ilunetan argitasuna emateko bao poligonalak\nGomendagarria da profesional bati galdetzea trenkadaren egonkortasuna ez arriskuan jartzeko.\nOro har, etxebizitzetako sotoek eta atikoek ez dute leihorik edo oso gutxi dituzte, eta, beraz, ez da erraza haietan argi naturala izatea. Normalean erabiltzen ez diren egonaldiak badira, horrek ez du arazo handirik sortzen. Izan ere, kasu batzuetan, iluntasun pixka bat ere komenigarri gerta daiteke, adibidez, sotoa soto gisa erabiltzen bada.\nHala ere, baliteke egunez argi gehiago izan nahi izatea, baina argi elektrikorik gabe. Ez da beharrezkoa leihate handi bat egitea, garestiagoa eta batzuetan bideraezina, trenkadaren egonkortasuna kolokan jar baitezake.\nArazoa konpontzeko, forma poligonaleko bao txiki batzuk egin daitezke bidaiari-lekuko horma batean, eguzki-izpiek argitzen baitute ia egun osoan. Adreilu batzuk kenduz, hormaren egonkortasuna arriskuan jarri gabe lortuko dugu gure helburua. Hala ere, gomendagarriena profesional bati aholkuak ematea da, eta profesional horrek, gainera, eraikuntzaren eta etxeko bizilagunen beharren tamaina egokia zehaztu ahal izango du.\nbaoak luz eléctrica-eu poligonales-eu


Erabilerraztasuna - Bilbao Ekintza\nHasiera / Erabilerraztasuna\nBilbao Ekintzaren webguneak Web Accesibility Iniciative (WAI) izenekoaren jarraibideen arabera funtzionatzen du. Web Accesibility Iniciative WWW Partzuergoa (W3C) webguneen erabilerraztasunari buruz informatzeko, ikertzeko eta lana sustatzeko sortutako erakundea da. Bilbao Ekintzaren konpromisoa atariko eduki guztietan WAIk (erabilerraztasun-neurrietan zorrotzenak) ezarritako "A" bikoitzaren maila beti lortzea da.\nWebgunearen izaera dinamikoa denez eta informazio-bolumen handia dagoenez, jarraibide horiek betetzen direla etengabe zaintzera behartzen dute. Lan hori eskuz egiten da Webgunearen erabilerraztasun-testa TAW erabilita.\nHala ere, oztoporen bat aurkitzen duten edo iradokizunen bat egin nahi duten erabiltzaileen informazioa oso garrantzitsua da Bilbao Ekintzaren zerbitzu publikoa hobetzeko.


COACHING FACTORY\tcoachingf-KC\t2017-11-28T10:21:05+00:00\nObjetivos personales, profesionales y empresariales\nCoaching Factory-k zure helburu personal, laneko nahiz enpresako helburuak lortzeko egiten du lan.\nGure lan-esparrua norbanakoetara zein erakundeetara zabaltzen da. Hainbat programa ditugu honako eremuak lantzeko: eraldatze-lidergotza, errendimentu altuko lantaldeak osatzeko, taldeetako rol desberdinak aintzat hartuta bikaintasunari begirako funtzioen garapena eta egikaritzarako programa, lanerako orientabidea, berla re-orientación profesional, ekintzailetza eta norbanakoen ahalduntzea.\nHorretarako, coaching mundutik eta giza baliabideen kudeaketarako esparrutik datozen erreminta-multzo handia lantzen dugu. Erreminta hauek egoerak diagnostikatzen ahalbidetzen digu, behar bakoitzarentzat teknika berezituak egokituz.\nCoaching Factoryn emaitzetara bideratutako metodología zorrotzak erabiltzen ditugu, inbertsioaren itzulera neurtzeko bidea ahalbidetuz. Konfidantza eta erabateko konpromisoa dira gure aliatu.\nCoaching Factory ezagutza anitzeko profesionalen taldekideek osatzen dute. Coaching adituak, ASESCOk ziurtatuak eta Basque Coaching Factory-Coachen Euskal Elkarteko kideak gara.\nAsmo handia dugu: erakundeen hazkundea, pertsonen talentuen bitartez.\nGiza baliabideen inguruan enpresek dituzten beharrak asetzen ditugu. Erakundeen etekin eta prozesuak hobetzeko erremintak eta metodologiak ere eskaintzen ditugu.\nHurrengo prestakuntza eta akreditazioak ditugu: Practitioner PNL egokituan DBM metodologiarekin (SCT Systemic), Taldeetako Belbin rolen metodologiarekin aritzeko baimena (Belbin Spain) eta TTI Success Insights talentuen ebaluazioetan aditua, SIKKHONA taldeen metodologian aditua, Personal Time Control (SMI), Coaching aditua (IESEC eta EFIC) y Pertsonen eta Zuzendarien Coaching nazioarteko aditua (ICF, ASESCO eta Rey Juan Carlos Univertsitatea).\nCoaching Factoryren xedea da pertsonen eta erakundeen kontzientzia hartzeko, erantzukizuna beregantzeko eta hobekuntza-ekintzak diseinatzeko langunea eskaintzea da, norbanakoentzat nahiz laneko eremuetan.\nTalentuaren hazkunderako agentea izan nahi dugu, gurekin lan egiten duten pertsonek eta erakundeek bere helburuak lor ditzaten.\nCoaching Factoryrentzat ezinbestekoa da barne eta kanpo zintzotasuna lantzea norbere buruaren ezagutza-prozesuetan eta besteengana iristeko erlazioetan.\nKonpromisoaren eta erantzukizun-mailaren emaitza, norbanakoen zein taldeko ekintzak egiteko eta helburuak lortzeko.\nCoaching Factoryrentzat dedikazio pertsonalizatua eta aktiboa ezinbestekoak dira coaching egiten dugunean. Gure bezeroek benetako eta epairik gabeko elkarrekintza jasoko dute, ikuspegi positiboa indartuz, orainaldian gauzatzen diren ekintzetara bideratuta, etorkizunera begira.\nCoaching Factoryk baliabideak eta erremintak eskaintzen dizkiegu gure bezeroei bere garapen prozesuak bizkoirtzeko, ikuspegiak zabalduz, beraien egite-ahalmena eta bere inguruan elkarreragina baimenduz.


ELIKA Seguridad Alimentaria | Arrisku kimikoen datu-basea eguneratu da - ELIKA Seguridad Alimentaria\nListeria monocytogenes detektatzeko laginketei buruzko gomendioak\nArrisku kimikoen datu-basea eguneratu da\nBidaltze data 25 uztaila, 2018\nEFSAren arrisku kimikoei buruzko OpenFoodTox datu-baseak elikagai eta pentsuetan dauden substantzia kimikoen datu toxikologikoak ematen ditu. Datu-base horrekin, Elikagai Segurtasunaren arloko agentziek eta beste organismo batzuek errazago egin ahal dituzte arrisku-ebaluazioak.\nGaur-gaurkoz, EFSAren OpenFoodTox datu-baseak 4.750 substantzia kimiko baino gehiagoren datuak biltzen ditu, berriki 321 substantzia gehitu ondoren. Gainera, interfazea hobetu denez eta datuak esploratzeko funtzio gehiago jarri direnez, orain errazago kontsulta daiteke datu-basea. Bestalde, datu-basearen bertsio berriak gizakien eta animalien osasunean oinarritutako 1.816 erreferentzia-balio baino gehiago ere ematen ditu (esaterako, eguneroko ingesta onargarri eta toleragarriak), produktu fitosanitarioen, kutsatzaileen, elikagai-osagaien eta elikagai- eta pentsu-gehigarrien 132 arrisku-ebaluaziotatik ateratakoak.\nAzkenik, EFSAk nabarmendu duenez, datu-base hau 2017an argitaratu zenez geroztik zenbait eredu informatiko garatu dira elikagai eta pentsuetako substantzia kimikoen toxikotasuna aztertzeko.\nBiozidei buruzko Araudiaren aplikazioa Espainian


On Serafin Esnaolaren grabazioekin egindako filma osatu dute | Bergarako Udala\nOn Serafin Esnaolaren grabazioekin egindako filma osatu dute\nBergarako Udala-k Or, 2019-12-20 10:55-n bidalia\nAlbiste oso onak dira hauek. Batetik, gure ondarea berreskuratu eta balioan jartzeko ekimen baten berri eman ; bestetik, bide berri batzuen hazia direlako; eta hirugarrenik, honako proiektuak herritarren ekimena direlako, elkarlanaren fruitu. Hortaz, Udaletik eskerrak eman nahi dizkie bai Proiektors ekimena, Miguel Angel Elkoroberezibar eta Asier Altuna ‘Kixi’-k osatu duten lantaldeari On Serafin Esnaola zenaren hainbat grabazio gorde, berreskuratu, atondu eta jendaurrera ekartzeagatik. Eta, baita ere, Seminarixoko zineklubaren ardura hartu duen ZinemaOn herritar taldeari ere. Eta bide batez Udalak, zinearekin egin den bezala, gonbidapena luzatu nahi die herritarrei edozein proposamen eta ekimen luzatzeko; eta honen bezala herritar eta Udalaren arteko elkarlana indartzeko, bai Seminarixoko programazioan zein bestelako alorretan denon artean lan egiteko.\nZeluloide filmak berreskuratu\n2014an Proiektors izeneko ekimena hasi zen Euskal Herrian barrena zeluloidean jasotako lanak berreskuratzen. Helburua da etxeetan gordeta edo erdi-galduta dauden film domestikoak zeluloidekoak (edozein formatutan) lokalizatzea, eta jabeek nahi badute edukia ikusteko aukera eman eta nahi izanez gero formato digitalera pasatzea. Proiektors-ek Euskal Filmotekaren babesa dauka, eta jabeek nahi izanez gero hango fondora ere eramaten dira, beti ere eskubideak jabeenak izanda.\nProiektorsen helburua da formatuagatik iraungitze data duten film horiek ez galtzea, ondo gordetzea eta jabeek nahi badute ahal den heinean editatu, ordenean jarri eta jendaurrean erakustea.\n'Bergara 1965-1985, Serafin Esnaolaren begirada'\nHorixe egin dute, hain zuzen ere, On Serafin Esnaolaren hainbat grabaziorekin. Miguel Angel Elkoroberezibarrek daukan fondo hori, eta Miguel Angel bera, Proiektors-eko Aitor Alberdi eta Asier Altuna ‘Kixi’-k gidatutako lantaldeak 35 minutu inguruko filma osatu du Esnaolaren grabazioekin.\nFilm hori ikusgai egongo da Seminarixoan urtarrilaren 2an, hiru saiotan: 18:00etan, 19:00etan eta 20:00etan. Sarrera 3 euro izango da.\nSarrerak aurretik eskuratzeko aukera egongo da: abenduaren 26an, osteguna, 18:00etatik 20:00etara Seminarixoko txarteldegian; edo emanaldiaren egunean bertan leku berean 16:00etatik aurrera.\nEta, bide batez, Proiektors-ek jakinarazi du Bergaran zeluloide filmen bila jarraitzen dutela. Edozeinek etxean halakorik balu, aukera dauka Proiektors-ekin harremanetan jartzeko.\nZinekluba ZinemaOn-ek gidatu\nBestalde, herritar batzuek ZinemaOn lantaldea eratu dute, eta berauek arduratuko dira Seminarixoko zineklubaz. Beraiek egingo dituzte film proposamenak eta tarteka (ahal bada hilean behin) zuzendari bat ekarriko dute aurkezpena egitera. Udalaren eta ZinemaOn-en arteko elkarlana izango da. Ostegunean, ‘El hoyo’ filma ikusi ahal izan da Seminarixoan, 20:00etan. Eta Galder Gaztelu-Urrutia zuzendariarekin solasaldia izan da.\nZinekluba asteazkenero ematen da Seminarixoan, 20:00etan, eta sarrera 3 euro izaten da.\nHonako filmak aurreratu dituzte:\n-Urtarrilak 8. ‘Les miserables’ (2019).\n-Urtarrilak 15. ‘La vérité’ (La verdad).\n-Urtarrilak 22. ‘Sorry we missed you’ (2019).\n-Urtarrilak 29. ‘Madre’ (2019).\n-Otsailak 5. ‘Glittering Misfits’. * (Iban del Campo zuzendariarekin).


BIDAIAK 98: DANIMARKA — Eibar.ORG | Eibarko peoria\nHemen zaude: Hasiera / Blogak / Mispillibar / BIDAIAK 98: DANIMARKA\nBIDAIAK 98: DANIMARKA\nJon Etxabe 2021/01/01 10:15\nFYIN-FIONIA UHARTEA. Assen, Faaborg, Svendborg, Svindince, Nyborg, Keterminde, Biby eta Male, Kadby.\nMaiatzaren 30a. Larunbata. 35.a – D:8.a\n"Baleen berbaroa", Edorta Jimenez: Baleez irakurtzen eta hara non atzo Middelfart-eko elizan baleen hezurrak aurkitu nituen.\nErruz ikusi ditugu errepideko zutabeetan “JA” hizki gorriak; paperak banatuz arrosa gorria eman zigutenak ere JA-ren aldekoak ziren. “JA” hitzak BAI esan nahi du. Ugariak dira, baina ez hainbeste,”NEJ”, EZ, dioten errotuluak: kartel urdinak dira oin-arrasto beltz parearekin, ez dira JA gorria bezainbat begietan sartzen direnak. Ezer gutxiaz jabetu ginen Holandan hango hauteskundeez: gaur jakin dugu Europarekin banatu ala ez erreferenduma izan dutela hemen Daniarrek. Egunkarian irakurri dugunez, zundaketa ez bada behintzat, JAk, baietzak, irabazi du. Erruki ditut daniarrok.\nOrain arteko Kanpin daniarretan giza-gela edo familiarena deritzoten gela bat dago, jateko, jardunerako edo jolasteko gunea; gaur karta jokoan ari dira bi bikote nagusi, atzo berriz partxisean ari ziren bi bikote gazte.\nGureetan ziri edo taket luzeak, zuri-gorriak gehienetan, jartzen dira goieretako errepide bazterretan neguan, elurra denean, errepide ertzak iragartzeko. Hemen pendizik ere ez dute, baina elurra besterik ez neguan, nola iragartzen ote errepide ertzak; autoak gordeta edukitzen ote, ala errepideak garbitzen dituzte?.\nEz da Amabirjina zein Santokristoren irudi edo ermitatxorik errepide-gurutze eta herri sarreretan. Ezta kale-kantoietan ere. Kale-gurutze, plaza eta plazatxoetan brontzezko eskulturak ikus daitezke, maiz ikusi ere, politak batzuk, irudimen handikoak bestetzuk.\nBellinge. Daniar herri tipikoa omen, baina lur-sailtxoz inguratutako solairu bateko txaletxoak besterik ez da; itxuraz nahiko berriak dira etxetxook, herri baten ertzeko etxe-multzo berria dirudi; errepideko herriaren iragarpenei jarraituz, mila buelta eman badugu ere beste zerbaiten bila, herrian sartuz eta herritik atereaz, herri konbentzional baten bila, ohizko kale-sorta edo etxe-multzoa non ikusiko, guk ez dugu besterik aurkitu; agian besterik ez da, ikusi dugun hori da herria. Elizarik ere ez dugu aurkitu, gidaliburuak ikustea merezi duela badio ere. Ez herri ez eliza geratu gara, beraz, errepideko iragarkiek eta zoruko oztopoek hura zela herria esaten ziguten arren.\nEtxe soltez osatutako hainbat herri ikusten dugu gaurko bidaia luzean; errepide luzeran kokatuta, bakoitzak bere lur-zati zaindua du bueltan; nortasuna duten herriak eta etxeak.\nTximinia pila dago inguruan, adreiluzkoak gehienak, berotegien alboan tximinia oro. Ugariak dira berotegiak, handiak, itxuraz loreak ustiatzekoak.\nLekale asko omen Fionia uhartean: agian nik arto-sailtzat ditudan sail erne berriak beste zerbaiten landareak dira.\nBandera zabalak etxaurre askotan: abertzaleak dira daniarrok, euskaldunok ere izan ginen ikurrina kaleratu zale.\nGlamsbjer. Jaietan dago: kale luzea mastez eta banderez apaindua, plazan txosnak, mahaiak, musika eta jendea. Gureetako jaietan bezala, jai-giro antzeratsua.\nJauntxo asko izan zen Fionia uhartean: gaztelu edo palazio asko dago, ederrak, zainduak, baso apurren erdian edo ertzean zenbait, urez inguratuta edo lakutxoa aurrean: lurrak ematen zuen, lurrak edo menpeko nekazarien izerdiak; erakusgai daude gazteluetarik asko, baina ezin gara gazteluok ikusten hasi, ez dugu ere jakin-min handirik, antzerakoak izan baitira gehienak barrutik: gure jakin-min bakarra da ordaintzen ote den eta zenbat begiratzea.\nHaize-errotak tarteka, hemen, hegoan ere.\nNekazari herria da Danimarka; hainbeste gari!, nekazari pobrea ote daniarra ere?.\nLastozko teilatuak, horma zuriak, zuraje beltza agirian: granja eta nekazari etxeak dira, sarriak eta ederrak ageri zaizkigunak gaurko bidaia osoan ere. Berdearen monotonia etenez halako eraikin bat aurkitzeak eramangarriagoa ez ezik atsegina egiten du ibilia.\nAssens. Merkatal kale luze bakarra, errepidetik porturainoko gainbeheran: bizi-bizi dago, giro alaian bildua, kalean da jende oro larunbateko goiz epelean; etxe ederrak; musikari hirukotea esku-soinua saxofoia gitarra joz, pailazo ukituarekin, kalea girotzen; tarteka tabernaren bat; arrain ketu, saltxitxa erre eta gazta txosnek lana dute kalean; disko erraldoia jaso ezinikoen eskultura txiki polita. Portua: arrantzontziak eta gerraontzia. 5 ateko eliza Andre Mari eliza: adreiluzko dotorea kanpotik, gotiko zuri argia barrutik: grada luzera osoa hartuzko alfonbra gorriak zapaltzeko kezka ere sortzen du garbiaren garbiaz; taila ikusgarriekin zurezko eta zur koloreko pulpitua, zur koloreko erretaula, brontzezko bataiarria, burdinsare eder baten ostean 1690- 1748.go 3 katabut izugarri sendoak eta betiko hilarri piloa; apaizak kamerinotxoa du aldare ostean, ispilu eta guzti, aldarera irten aurretik itxura prestatzeko.\nBideko herritxoetan izugarrizko etxe peto karratuak patio izugarriarekin: badirudi herri barruan daudela landetxeak; landetxe gutxi dago, berriz, herritik kanpo; herriok ez dute ohizko kalerik, errepide luzeran erreskadan, elkarrengandik lorategi eta berdegune zainduez banatutako etxe solteek osatzen dute herria.\nEz dabil ia autorik errepidean, igandezale gutxi dago nonbait; bizikletadun bakarren bat, heldua edo adindua.\nLore lila-biziko belar-sail zabala; ez dakit ze belar mota den, sekulabelarraren tankera du baina lore gorrizkoen ordez lore lila du.\nItsas inguruan gabiltza, baina ez itsas bazterretik, noizbehinka itsasoa begiz joz soilik.\nBojden. Itsas ertzean egonik ez da arrantzale herria; ferryaren moilan bukatu zaigu errepidea: jendea, autoa eta kamioia.\nHego Jutlandiara doa ferrya, errepide-bidea itsasoz moztuz.\nTrikuharria galsoro erdi-erdian, nabarmen, deigarri; ez zuen iragarki beharrik.\nFaaborg. Ate bat da herrira sarrera. Okrea nabarmen nagusitzen zaio etxe-hormetan, elizakoan ere. Aspaldiko kale-sare estu zahar polita, bertan galdu eta etxeei begira paseatzeko aukerakoa: hori egiten dugu gaur kaleko jabe garen bisitariok. Etxe ederrak. Patio zabalak lirateke ikusgai deigarri eta berezienak: ateak zabalik, erakusgai dituzte. Eliza, ezberdina da: dorre karratu sendoa, bi mailatan ia borobilduz doana, teila gorriz estalia lehen zatia arbel beltzez azken estuena. Itsas kontra dago, portua du: gaur eguerdiz sartu-irten handia dago, belaontzi eta yateena batez ere. Hila dago herria, lore-merkatuko hondarrak jasotzen ari dira: bizia egonen zen goizez.\nKaleko. Izenez euskalduna.\nJauregi edo gaztelu aparta, urez inguratua, baso ertzeko berdegunean. Aspaldiko partez baso baten erditik goaz, bihurgunea bihurgunearen ondoren, gora-behera leunean; pagoa, haritza eta izei tantai enbor sendokotekoak: jauregiko jauntxoaren basoa. Aintzira zabal bat; kaioak zelaian: ez dute nonbait jakirik aurkitzen itsasoan.\nSvendborg. Oso hiri handia eta ederra;, egia da halako kutsu berezia duela. Kale zabaleko kale-sare zabala, ez du antzinako jitea galdu; bizia eta gozagarria behar du izan astegunez jendea dabilenean, baina baita gaur ere, hila arren, bertara joan eta bertan galdu eta kaleetan ibiltzeko hiri atsegina. Etxe ederrak ikusteko aukera paregabea: plazan dago bat, aparta bera; baina banku eta saltoki berriak egin dituzte beraietan antzinakoen taxua inolaz ere kontutan hartu gabe. Eliza biak dira adreilu sendoko ederrak; biak aurkitu ditugu itxita. Txu-txu trena: bi zalditxok tiratutako gurditzarra, loraz eta abarrez hala-hola apaindua: sos batzuk lortzeko gazte baten irudimena.\nGaztelako dialektoan bi emakume kale batean. Ez dugu Hego Amerikako gaztelaniarik entzuten.\nTasinge uhartea. Zubi batek lotze du irla handiarekin. Ez du ezer berezirik errepide garaitik begiratuta, ez auto gidariarentzat ezta ere gidaliburuaren egilearentzat.\nSio uhartetxoa: zubi batez heltzen da bertara, hurrengo uharterako jauziari pausalekua eskainiz bezala.\nLangeland uhartea: zubi piko batez heltzen da bertara, trumoi zaparradapean eta haizeak astinduta zeharkatu dugu guk. Ia galdu egin gara errepide txikien sarean. Fionia uhartearen osagai guztiak ditu: baditu haize-errota bakar batzuk, badu lastozko zenbait teilatudun etxe, badu kolore gorriko gaztelua.\nRudkobing: irlako hiri nagusia, ikustera gelditu ez gatzagiona. Ez uharteak ez hiriak, ez dute ezer apartekorik bertan gerarazteko.\nZisne pila zubi ertz inguruetan, multzo zuri dotoreak ur gain urdinean.\nPortuak egon daude, baina ontzi ibiltaririk ez.\nEgezkov slot: uharteko postal eta iragarki orotan agertzen da gaztelua, albora utzi dugu guk, ez gatzaio hurreratu ere, urez inguratua, ikusgarrietakoa dirudien arren: 1554an uretan haritz enbor gainean eraikia omen. Bideak eta bidaiaren nondik norakoak bere arauak ditu: ezin da beti edonora edo denera heldu.\nZabalak eta apartak dira patioak, edozein herriko etxe askotan.\n289 kilometro, irlako hegorantz\nIbili luzea izan da gaurkoa, kanpina aldatzea ekidin digu, ezbaian baikeunden pare bat egunerako etorri edo ez: ez du merezi.\nMaiatzaren 31a. Igandea. 36.a – D:9.a\nWalt Whitman: "Denbora lar galdu dut bai alperrik amets labainetan, denbora lar egin dut bai ibi igarotzen, ohol bati helduta ur bazterrean, baina nire burua sarri bota dut, ur azalean mila aldiz berragertu naiz eta orain abian naiz".\nEzinezkoa zait Danimarkan gor-mutu bizitzea, keinua uler-bide bakartzat hartuz bidaiatzea: azken postal saltzaileari keinuz eginiko postalena zenbat zen galderari, fifty five, ingelesez erantzun dit berak, diru-kutxaren kontagailua erakutsi ordez. Denek dakitenez ingelesez, ingelesez saiatu behar naiz neu ere, keinura mugatu gabe.\nGarai honetan, Txekian eta Eslovakian antzera, ugaritu dira holandarrak Danimarkan, Ekaina du nonbait opor-hila holandar askok. Bezeroz girotu da kanpina asteburuan, baina batez ere alokairu etxoletara dator asteburuko bisitaria.\nBertako iragarki eta portaerara egin garen arren, jadanik nahiko gurean aurkitzen garen arren, irteera bakoitzean esnatzen zaigu abentura sentipena, aurkikuntzara bagindoaz bezala. Biziagoa da sentipen hori gaur, mapan ez herririk ez errepide zenbakirik agertzen ez zaigun bide txikietan sartu nahi baitugu tarte luze batean behintzat. Badugu, baina, edozein labirintoan azken irtenbidea bilatuko dugun segurtasuna.\nAsteburuko motorista aldrarik ez dabil, bakarra ikusi dugu gaur; motorista banakakoak ere ez dira ugariak.\nPilatuta dago su-egurra granja, landetxe atarietan, batzuk taxuz tolestua dute egurra, ebakitzen ari den zenbaitek pilatuta.\nFaisaiak, bospasei aurkitu ditugu gaurko ibilian: kilometrotako etorbidea dirudi errepide estuak, aspaldikoa behar du izan sendoak eta garaiak baitira alboko ezki eta gaztaina zimelak, garai batean pasealekua, zaldizkoen zein zalgurdien bidea; gaztelu ego jauregi eder eta handi baten sarreran bukatzen da beti; faisaiak agertzen dira gaztelu inguruko bide bazter hauetan, dotore egiteko edo gaztelu ingurua girotzeko jarrita bezala; agian kondea ehiztari ateratzen denerako gizentzen ari dira.\nGaztelua, urez inguratua, inguruetako baso bakarraren alboan: "Privat" jartzen du garbi ikusi dugun lehenengoko sarreran, inor ausartu ez dadin begiak barrura luzatzen. Zenbait gazteluk herritxoa dirudi, bada bat Odensetik hur, Ipar-Ekirantz, izugarrizko granja duena alboan, agian gazteluko eraikinez egina; bada ere beste bat Odense beretik Hegorantz harrizko hesi batez inguratutakoa. Bidaia-kide dugu bitxilorea, letreroan marraztuta, turismo-ibilbidea iragarriz: gaztelu batera zuzentzen gaitu beti, erakusteko baitituzte gazteluok, baina kanpotik begiratzera mugatu behar gara, aberatsak nola bizi diren miretsiz edo madarikatuz: fantasiako edo filmetako gaztelu, etorbide, lorategi, berdegune, kondearen ehiza-basoa... Nola dakiten bizitzen dirudunek!. Beraien etxeak hurretik begiratzen ere uzten digute!, zein onak diren aberatsak!.\nGaztelu batek ia bere kontra duen aintziran ehunka, agian milaka, ahate biltzen dira ur-gainean ikuskizun aparta eskainiz; autoa gelditzean denak bazterreratu zaizkigu janari errazaren bila. Erdi aberrigabeak, urte erdi hemen eta beste erdia hegoren batean, atzerritik atzerrira, aberritik aberrira, gureetan tiroka hartzen ditugun migrariak: giza migratzaileek bezain zaila dute bizimodua hegazti migrariek ere.\nBarne-patio ikusgarria dute granjek, zabala, zaindua, gordea, egonleku bildu aparta.\nHamarretakoa egiten ari da errepide ertzeko egonleku batean txangoa autoan egiten ari den koadrila bat, bapo eta alegera, jan-edanean.\nGeu biok bakarrik gara errepide txikiotan, gozamena da horrela gidatzea, bidaia lasaia, gozagarria, uharte barruko bidexketatik Hego-Eki alderantz bitxilore turistikoari jarraiki.\nSinestezina egiten zaigu lautada hauetan % 8ko malda.\nSvindinge. Antzinako herria, orduko etxeak gorde ditu; latorrizko dorretxoa du teilatu-gailur erdian, lurraldean ohi denez. Jakin badakite herri osoa altxorra dela eta zaindua dute.\nGereziondo pila Nyborg bidean, txikiak, zainduak: ikusten dugun lehenengo frutarbola saila, beraz oraingoz bakarra; izan badira gereziondo bakarrak etxe inguruetan eta lorategietan, lorea galtzen ari dira garai honetan.\nNyborg. Itsaso-kontrako bidegurutzean; portu zabala du, bertatik dabiltza Seelandia uhartera ferryak gaur egun, ertz biak lotuko dituen ferrokarrila eta autobidea izanen da laster. Hiriak berak ez du zer ikusi edo non ibili berezirik, handia da besterik gabe, erosketa hiria inguruko herrientzat, gaur bertan zabalik dago saltoki bat. Bizitasunak izan behar du nagusi astegunez, kanpotarroi utzia dago gaur. Andre Mari eliza. Merezi du sartzea: elkarketa atsegina egiten du zarpeatu zuriak adreilu gorriarekin; fresko hondarrak; pulpitua zur-lan aparta da; bataiarria zaharra, oso gutxi landua; bataiarriaren estalkiko 8 emakume tailatuek tuntuxa dute; jauntxo familien pintatuzko argazkiak zur landuko marko oparo handietan; burdineria forjatu ederra; hilarriak; badira ezohizko bi ikusgai: erloju edo kariloiaren makineria eliza-zoruan ikusgai, baina batez ere Kristo erraldoia presbiteriora sarreran gangatik langa batean zintzilikatuta: indar handiko aurpegiera du, gurutzea bera landuta dago, bai gurutzearen bi besoen lau ertzak, bai oholen ertzen luzadura osoa: bikaina.\nKa-ka-ka lakarrean jendearengana, batez ere eseritakoengana, hurbilduz ibili zaigu ahatea portuan, ogi apurrak eskatuz: aberri edo etxe jakin gabekoen patua, etorkinen sinboloa edo parabola.\nBada hirian edo inguruan errege gaztelu famatua, baina ez dakigu bertara norabiderik, eta ahalegindu ere ez gara ahalegindu bilatzen.\nBagenuen Seelandiara zubiz pasako ginen ustea baina amets geratu zaigu: oraingoz nahitaezkoa dugu ferrya, nahitaezkoa ez ezik garestia. Kosta zaigu bertara bideratzea eta nondik hartu behar dugun jabetzea.\nBovensen lila kolore bizian loratutako belar-sail hura hemen ere, bere alboan ezagutzen ez dudan lore-saila.\nHarresia bailitzan lasto-fardo piloa luze, zabal, garai eta plastikoz estalia zelai erdian.\nItsas kontra-kontra, bidaia aparta.\nBadiara begira bazkaldu dugu ere, gazta-ogitartekoa eta mahatsa.\nPaperezkoak dira irla osoan zabor-ontzietako poltsak.\nKeterminde. Badia eta fiordo luze zabala du, gaur arratsaldez dozenaka asko belaontzien oihalek zuritasunez bildua: bada belaontzi lehiaketaren bat; fiordoaren altzoan, sakonenean, portua. Arrantzale herria da herria bera, luze-zabal osoan antzinakoa, behe-solairu soileko etxetxo baxuko kaleak; ateek, bakoitza ezberdin pintatuta, merezi dute begirada bat; herritxo atsegina; paseatuz jelatu bat milikatzeko aukerakoa, oinezko-kalerik ez badago ere; izozki famatua da nonbait bertakoa, jende askok erosten du: oso handiak dira eta norbere aurrean egiten dituzte jelatuaren barkiluak.\nJaialdiren bat da hondartzan, jende asko dago bertan, bada musika-emanaldiren bat ere, eserita baitago jendea hondartzan entzute asmo gisan, oholtza bat... ohizko giro jendetsua.\nHesolak estekatuta itsas bazterrean ilaran, hesola bakoitzaren gainean itsas hegazti ilunak erabat luze hesolen luzagarri bailira.\nViby eta Male, zaldiz joango zen bertara lehen, gaur egun errepidez eta autoz, hori litzake aldaketa bakarra. Ziren bezalakoak diraute, lastozko teilatudun etxe bakanak. Herri txiki xumeak biak: kotxez geldiro zeharkatu, begiratu, txunditu eta kaskezur barruan edo argazki makinan gorde irudiak!. Beste mundu bat, beste aldi bat, beste giro bat!. Antzinako garaietan murgiltzea.\nLadby. Bikingo baten hilobia, han lurperatu zuten duela 1100 urte hogei metro inguruko itsasontzi batean bikingo jauntxoren bat 11 zaldi eta 4 txakurrekin; ontzia 4 bat metro zabal izanen da, metro erdia sakon; hondarpean iraun du, urteek eta itsas umeltasunak belztu eta jan egin dute, baina oraindik han dago ontzia, han daude oraindik hezurrak, han iltzeak: horrelako ontzietan bereganatu zituzten bikingoek Ingalaterra zein Europako hainbat herri.\nBerotegiek osaturiko industrialdea dirudi: kristalezko muntaia handiak, industria pabiloi tankerakoak, tximinia luze eta guzti, industria-gunea bailitza: ez dakigu zertara jarriak dauden, zer ekoizten duten.\nZaila da askotan errepide-labirinto honetan norabidea usaintzea, mapak ez baitakartza herritxo guztiak; tarteka ernegatzen dugu, batak hemendik, besteak handik jo behar dugula eta; azkenez beti zuzentzen gara etxera.\nArratsean, idatzi, irakurri edo egonekoan, uretan zein belartzan lau egunez auzo zaizkigun kanpineko aintzirako dozena erdi ahateri begiratzen diet: bakarren batek agian Etxarriko lapikoren batean bukatuko du udazkenean.\nBihar hegazkada berria kokaleku berri baten bila.


Competencia digital en pocas palabras by Juan Carlos Guerra 2309 views\nJornada pdi euskalduna bilbao mayo2010 by Juan Carlos Guerra 1867 views\nGaratu 10/11 Ikastaroen eskaera online by Juan Carlos Guerra 3005 views\nJediIII by Juan Carlos Guerra 2308 views\nEjercicios voluntarios(est bid) by Alex Perez 620 views\nRed matemáticas 1º malla by gladyslan81 500 views\nArbel digitalak dituen gaitasunak eta etekinak.\nArbel digitalaren erabilpen didaktikoaren EREDUAK\nZuri Mk at Student\n1. ADI A rbel D igital I nteraktiboa\n4. Ordenagailua eta bideo-proiektagailua ez ezik “arbel interaktiboa” ere baldin badugu “arbel digital interaktiboaren” aurrea gaude. Bertan zuzenean idatzi ahal dugu eta erakuslearen bidez programa informatikoak kotrolatu ( batzuetan baita hatzamerrez ere).\n5. Arbel digitalak dituen gaitasunak eta etekinak hobetzeko periferikoak eta gailuak

Web kamera: Bideokonferentziak egiteko eta klasean garaturiko prozesu pedagogikoaren zehar emandako pausoak grabatzeko eta erreproduzitzeko.

Eskanerra: argazkiak eta ikasleek sorturiko ekoizpenak… digitalizatzeko.

Audio-anplifikadorea (bozgorailu-sistemarekin).

Telebista-antenarako konexioa (konbentzionala, kable edo satelite bidezko konexioa).

DVD-erreproduzigailua eta magnetoskopioa (bideoak eta grabazioak erreproduzitzeko).

\n6. Arbel digitala non kokatu ?

Erabilpen anitzeko aretoan

Informatika (IKT) gelan

Arbel digital mugikorra

\n8. Irakasleak bere azalpenak ikasleei ulerterazteko web orriak eta beste baliabide digitalak (irudiak, eskemak, simulazio birtualak, lan-bideoak, prentsa digitalaren albisteak, aurkezpenak, ipuinak, jolasak,…) erabiltzeko aukera izango du. Beste aldetik D-ROM, DVD eta Blu-rai disk formatuan dauden bideoak eta telebista programak erabili ahalko ditu. Irakasleak Internet-en web orri berriak aurkitu ahala bere apunteekin eta bere ohiko baliabideekin batera erabiliko ditu.\n9. Ikasgelan baliabide gehiago erabiltzeko aukera izateak irakasleari lagunduko dio azalpenetan ikasleen banakako ezberdintasunei erantzunak emateko orduan (batzuetan ikusizko euskarriak, beste batzuetan baliabide abstraktuagoak,…). Beste aldetik irakasleak bere ikasleei orientatzeko web orriak eta CD/DVD/Blu-ray formatuan dauden multimedia eta ikus-entzunezko baliabideak erabiliko ditu. Zenbait kasutan irakasleak ikasle batzuei hezkuntza-indargarriak egiteko proposamena luzatuko die (Internetetik eta askotan zuzenketa automatikoko ariketak).\n10. Ikasleek, irakasleak ikasgelan jorratuko dituen gaiei buruzko informazioa jaso ondoren: -Internet-en baliabideak bilatzeko aukera izango dute (informazioa, programak, jolasak,…) -Gai honekin lotutako beste motatako baliabideak (CD/DVD/Blu-ray) aurkitu eta taldekideen aurrean aurkeztu. Honela, Internet-en informazio bilatze-lana egiteaz gain bere ikaskideei aurkezteko eta azaltzeko aukera izango dute, bere ikaste-prozesuan lagungarriak diren jarduerak eginez (informazio bilaketa eta hautapena, edukinaren elaborazioa, emaitzen aurkezpena eta ebaluazioa).\n11. Irakasleak ikasleei talde-lanean ( web formatuan edo multimedia aurkezpena) aritzeko eta gero besteen aurrean aurkezteko gonbidapena luzatuko die. Proposamen honetatik abiatuta ikasleak trebetasun sozialak, ikertzeko, ideiak partekatzeko, esanahiak finkatzeko eta aurkezpena diseinatzeko aukera izango. Lan hau burutu ondoren azalpen jarduera egiteko unea izango da. Aurkezpenak adierazpen eta komunikazio gaitasunak garatzeko lagunduko dio ikasleari bere lanean.\n12. Arbel digitalak informazioa aurkezteko eta komentatzeko erabilera izan ditzake eta talde-lanak burutzeko lagungarria izan daiteke. Irakasleak ikasleei eztabaidatzeko gai bat proposatuko die eta ikasle bakoitzaren rola definitiko du. Bakoitzak bere argudioak justifikatzeko Internet-en bilaketaren lanari ekingo dio. Honela arbel digitalaren erabilpenak elkarrekintza eta talde-eztabaida erraztuko du.\n13. Nahiz eta bideo-proiektagailua konektaturik ez egon, funtzionamendu honekin (ordenagailua + inprimagailua + eskanerra) aniztasunaren eta multikulturalitatearen trataerak bermatuta egongo dira. Interneterako konexioa egonez gero informazio iturria eta komunikazio-kanal bezala erabiltzeko aukera izango dugu. Dokumentu bat egiteko, irudiak digitalizatzeko eta inprimatzeko aukerak eskura izango ditugu. Puntualki, irakaslearen jarraibideak jarraiturik, ikasle-taldeak erabili ahal izango du errefortzurako edota jarduera osagarrien moduan edukiak zabaltzeko.\n14. Egunero, klaseari hasiera emateko prentsa digitalari begirada bat botatzea oso modu interesgarria izan daiteke. Honela ikasleekin gaur egungo gaiak aztertuko dira: galderak egin eta erantzun, egunkari ezberdinak kontsultatu eta informazioa Internet-en bidez handiagotu, gatazken jatorriak bilatu, hauei buruz eztabaidatu, iritzia eman… Beste aldetik prentsa atzerritarra ere kontsulta daiteke. Era honetan kultura eta hizkuntza aniztasunak lantzeko aukera izango dugu. Teknologia gehiago aprobetxatzeko albisteen aurkezpena txandaka eta taldeka egin daiteke. Irakaslearen rol-a eztabaida sustatzea, orientatzea eta kudeatzea litzateke.\n15. Edonongo ikasle, irakasle edo aditurekin komunikazioak egin daitezke korreo elektronikoaren bidez, txat edo bideokonferentziaren bitartez, arbel digitala erabilita. Gainera, gelakide gutiek batera parte hartzeko, ikusteko eta entzuteko aukera izango dute.\n16. Irakasleak, elkarkidetza ariketa sustatzeko, onlineko euskarri edo disko baten bitartez interakziozko multimedia-jarduerak proiekta ditzake eta lana antolatu. Adibidez: -Ariketa baten inguruan ikasle bati edo taldeari galderak egin, pentsakera dibergenteak aprobetxatuz eta honela eztabaidak sustatu. -Ikasgela talde ezberdinetan banatu eta partaide bakoitzari bere soluzioa bilatzeko eskatu. Gero emandako soluzio guztiak egiaztatu. -Talde irakurketa interakiboak egin daitezke. -Elkarkidetza lanak egin: Hasiera batean banakako jarduera dena arbel digitalaren bitartez talde-jolas bihurtuko da. Ariketak modu arinean antolatu behar dira ikasleak denbora luzean zain egon gabe, motibazioa eta interesa ez galtzeko.\n17. Klasean arbel digitalaren bitartez ariketen zuzenketa kolektiboa (ingelesa, matematika, … ) bizia eta arina egingo da. Irakasleak eta ikasleek ariketei buruz komentarioak egiteko aukera izango dute, zalantzak, ideiak eta iradokizunak azalduz.\n18. Edozein momentutan sortutako galderei aurre egiteko informazioa bilatu Internet-en eta denon artean komentatzeko aukera egongo da. Arbela gehienetan era programatuan erabiliko bada ere, batzuetan ustekabean erabiltzeko beharra eta gomendioa ere sortu daiteke.\n19. Testu-editore eta arbel digitalari esker irakasleak pantailan idatziko duena proiektatzeko aukera izango du (definizioak, eskemak, eragiketak, …), arbel arruntean egingo balu bezala. Ekokontsumitzailearen "urrezko hiru arauak“ betetzeaz gain (murriztu, berrerabili, birziklatu) hizki-mota eta kolore geihago erabiltzeko aukera izango du. Edozein momentutan testuak mugitzeko, eraldatzeko eta diskoan gordetzeko aukera egongo da eta hurrengo saio batean berreskuratu edota etorri ez den ikasle bati korreo elektronikoaren bidez bidali. Ikasgaia interesgarria bada beti ikasleen artean inprimatzeko eta banatzeko aukera egongo da.\n20. Edozein gai hartuta, arbel digitalak sintesi bateratuak egiteko aukera emango digu gelan. Ikasleek beraien ideiak emango dituzte eta idazkaria, testu editorearen laguntzaz, biltzen joango da. Bildumaren proiekzioa egiten den bitartean sintesia denon artean osatu daiteke eta bukaerako idazketa adostu.\n21. Ikasle atzerritarrei eskatu ahal zaie Interneten bilatzeko beraien lurraldeen inguruko informazioa, batez ere informazio grafikoa, eta aurkezpen multimedia bat prestatzeko eta gainontzeko ikasleei aurkezteko. Komenigarria litzateke aurkezpena taldean prestatzea eta adibidez, ikasle atzerritar bakoitzak bertako laguntzaile bat izatea.\n22. INFO gelan arbel digitala izateak informatika-programak irakatsi eta ikasteko prozesuak erraztuko ditu. Arbel digitalean ikasleak programaren funtzionamendua nolakoa den ikusten joango da eta gero bakoitzak mugimenduak errepikatiko ditu bere ordenagailuan, emaitza berdinak lor ditzakeela ohartarazteko. Errezago ikasten da ikusiz entzunez baino.\n23. Ikastetxeak INTRANET-a duenean (Internetekin konexioan) arbel digitala Interneterako leiho bihurtuko da eta errepositorio moduan, interesgarriak izan daitezkeen informazioak eta lanak bilduko ditu (irakasleen eta ikasleen material didaktikoak, irakasgaietarako baliabideak, argitaletxeetako materialak…) Gainera, INTRANETARI esker arbela erabili ahalko da modu asinkronoan, hau da, ikasgelan irakasle batek ikasleekin erabiltzen duen bitartean, beste batek materialak sortu ditzake irakasle gelan eta Info gelan beste ikasle batzuek aurkezpen bat sortu…; material hauek guztiak beharko direnean arbel digitalaren bitartez erabiliko dira.\n24. Web kamera eta eskanerraren laguntzaz edozein lan aurkeztu daiteke arbel digitalean. Hau oso interesgarria suertatu daiteke txikiekin, Haur Hezkuntzan adibidez, lanak eta koadernoak denon artean komentatu eta birpasatzeko.\n25. Arrakastaren arrazoia: arbel digitalaren magia -Informazio multimedia eta interaktiboaren amaigabeko iturria da, edozein momentutan ikasgelan eskuragarri. -Irakasleriarentzat baliabide ugari aniztasunaren trataeran eta metodologien berriztapenean. -Ikas-saio erakargarriak eta ikus-entzunezkoak. -Ikasleak adiago, motibatuago eta interesatuago daude baliabideetan irudiak testua menperatzen duelako, partaidetza aktiboagoa da, azalpenak errezago jarraitzen dira eta hobeto ulertu edukiak… -IKTen erabilpena txertatzen du ikasgelan: informazioa bilatu, garrantzitsuena hautatu, ordenatu, sailkatu eta kritikatu lanak egin eta aurkezteko… -Gainera, erabiltzeko erraza da, ez du arazorik ematen, gogoa piztu du eta autoestima profesionala areagotzen du.\n26. Baliabide hauek irakaskuntzaren bide berriak zabaltzen ditu: Informazio iturri eta baliabide berriekiko berehalako sarbidea ( Interneten bilatzaileen bidez). Komunikazio kate berriekiko atea ( posta elektronikoa, chat, foroak…) ideiak, lanak eta informazioa trukatzeko. Baliabideen sorkuntza zenbait tresnen bidez: argazki makina digitala, bideo kamera, eskanerra, testu prozesadorea, irudi Aplikazio interakatiboen erabilpena ikaste eta irakaste prozesuetan: web orriak, bisita birtualak… Ebaluazioa. Erabiltzaileen ezagupenak eta trebetasunak baloratzeko web orriak daude. Etabar...\n27. Perè Marquésen arabera, irakasleriarentzat abantailak dituzte:

Hezkuntza baliabide hauen iturria ezin da inola ere ordezkatu ohiko baliabideekin.

Arbel digitalari esker hezkuntzaren indibidualizazioa errezagoa da irakaslearentzat.

Lan desberdinetarako ikasleen taldekatzeak errazten ditu.

Ohiko lanak ez dira hain errepikatuak eta aspergarriak izango.

Ebaluaziorako erraztasunak ematen dituzte .

Irakasleen eguneratze profesionala ahalbidetzen dute.

Beste ikastetxeetan egiten dena ezagutzera ema eta haiekin harremanetan jartzeko aukera ematen dute.

\n28. -Adierazpen gaitasunak hobetzen laguntzen dute. -Ikasleari berehalako feedbacka ematen diote Interneten dauden materialen sormenean eta atazen, ariketen eta galdeketa interaktiboen ebazpenean. -Ikasgelan, Hezkuntza premia berezien aurrean elementu integratzailea da. Eta ikasleentzat dituztenen abantailak ere agerikoak dira, adibidez: -Motibaziorako botere handia dute. -Interakzioaren aukera. -Ikasleak bere lanean dituen inplikazioa eta interesa handitzen dituzte. -Berdinen arteko elkarlana eta talde lana bultzatzen dituzte. -Informazioaren bilaketa eta hautaketa trebetasunak garatzen dituzte. -Denon arteko komunikazioan lagungarria da.\n29. IKT baliabideak irakasleen zerbitzurako tresnak dira eta ikasgela eta ikasmaila bakoitzeko helburuen arabera erabiliko dira. Egoki erabiltzeko aldaketak beharrezkoak dira ikastetxean ( Ikastetxe kurrikulum proiektuan, ikasgela programazioan…)\n30. Ukimenezko teknologia 94/77/64/48 hazbete 16:9 / 4:3 pantaila-formatua Interaktiboa Hari gabeko konexioa USB konektorea Elektromagnetikoa 85/77 5 hazbete 16:9 /4:3 pantaila-formatua Arkatz digitala Vileda Hari gabeko konexioa USB konektorea 77 hazbete 4:3 pantaila-formatua Arkatz digitala USB konektorea 88 / 77 hazbete 4:3 pantaila-formatua Arkatz digitala ViledaElektromagnetikoa USB konektorea Gailu honek edozein arbel zuri, segundutan, arbel digital interaktibo bihurtzen du, horrek dituen ezagarri eta gaitasun guztiekin. Clasus IpBoard Beam Projection Interwrite Smart Board\n31. 77 / 64 hazbete 4:3 pantaila-formatua Interaktiboa Vileda USB konektorea 77 / 82 hazbete 16:9 / 4:3 pantaila formatua Arkatz digitala USB konektorea Altzairu esmaltatuzko arbel zuria da. Idazteko eta proiektazeko erabiltzen da. MIMIO teknologiaren bitartez altzairuzko gainazala arbel interaktibo bihurtzen da. 105 / 72 / 60 hazbete 16:9 / 4:3 pantaila-formatua Arkatz digitala Vileda Elektromagnetikoa USB konektorea 95 / 78 / 64 hazbete Elektromagnetikoa Hari gabeko arkatz elektronikoa USB konektorea Clasus IpBoard Beam Projection Interwrite Smart MIMIO Board Clever Board Promethean Cambridge Board ( Hitachi ) TeamBoard\n32. ADIren aplikazioen sailkapena (Metodologiaren arabera ) 1. Era tradizionala: arbelean materialen aurkezpen arrunta. 2. Berrikuntza teknologikoen aplikazioa: grafikoak, animazioak (flash, applets,..) eta interaktibitatea erabiliz 3. Berrikuntza metodologikoen aplikazioa, metodologia aktiboa: lan kooperatiboa, talde-lana, eztabaidak\n33. La pizarra digital (Internet-en / José Dulac) Marques Graells, Pere. “La pizarra digital en el aula de clase”. Redes La pizarra interactiva como recurso en el aula La pizarra digital (Internet-en Grupo DiM / Jose Pere Marquès)\nJornada pdi euskalduna bilbao mayo2010\nGaratu 10/11 Ikastaroen eskaera online\nEjercicios voluntarios(est bid)\nRed matemáticas 1º malla


2008 Urtarrila | Angelu itsua\nUstekabeko aurkikuntza bat egiten den bakoitzean halako zirrara bat sortzen zaie historialari eta adituei. Mundu osoko blog, egunkari eta foroak kea dariela daude Mexikon Capa, Seymour eta Tarok Gerra Zibilean ateratako argazkien 3.000 negatibo azaldu direlako. Ez da gutxiagorako, kontuan izanik orain arte Capak gerra hartan ateratako 500 argazki inguru ezagutzen zirela soilik. “Argazkilaritzaren Grial Santua” dela esan du New Yorkeko Argazkilaritza Garaikideko Zentroko arduradunak....\nIjito eta zingaroz jantzitako hamaika konpartsa ibiliko dira asteburu honetan Euskal Herriko hainbat herritako kaleetan barrena. Donostian 17 konpartsa aterako dira larunbatean (26) eta “Primitiva” deiturikoa otsailaren 9an; horretaz gain Andoainen, Tolosan, Irunen, Eibarren, Hernanin, Beran, Iruñean… ere kalderero taldeak aterako dira urtero bezala. Kantu eta antzerkien bidez inauteriak iragarriko dituzte, hamarkada ugari dituen ohiturari jarraituz, aurten gainera, inoiz...


About: Eguzkiaren Harria\nEguzkiaren Harria (gaztelaniaz Piedra del Sol) kosmogonia aztekari eta eguzki gurtzei buruzko idazkunak dituen basaltozko disko bat da. Modu arruntean eta oker Azteka egutegia deitzen da. Ziuraski cuauhxicalli (ontzi zeremonial bat) edo temalacatl edo gladiatore sakrifiziozko aldare bat izan zen, Tlacaxipehualiztli izeneko jai aztekarekin zerikusia zuena. 3,6o metroko diametroa, 122 zentimetroko sendoera eta 24 tonako pisua ditu. Ziur asko nahuatlez Ollin Tonatiuh deitua izan zen, "Mugimeduzko Tonatiuh" edo "Mugimenduzko Eguzkia" esan nahi duena. Deitzeko era honek kosmogonia aztekaren arabera Bosgarren Eguzkiaren aroa amaitzea espero den moduarekin zerikusia du. Aurreko laurek, horietako bakoitza amaituko zen modua zeramaten izen bezala; Ollin Tonatiuh lurrikara sail batzuekin amaituko zela esaten da. (eu)\nEguzkiaren Harria (gaztelaniaz Piedra del Sol) kosmogonia aztekari eta eguzki gurtzei buruzko idazkunak dituen basaltozko disko bat da. Modu arruntean eta oker Azteka egutegia deitzen da. Ziuraski cuauhxicalli (ontzi zeremonial bat) edo temalacatl edo gladiatore sakrifiziozko aldare bat izan zen, Tlacaxipehualiztli izeneko jai aztekarekin zerikusia zuena. 3,6o metroko diametroa, 122 zentimetroko sendoera eta 24 tonako pisua ditu. (eu)\nEguzkiaren Harria (eu)


Arrigorriagak etxeko txikienei omenaldia egin nahi izan die gabonetako programa berezi baten bidez | Geuria\nArrigorriagak etxeko txikienei omenaldia egin nahi izan die gabonetako programa berezi baten bidez\nIratxe Rubio kultura Zinegotzia eta Maite Ibarra alkatea, programa aurkezpenean // Geuria\nAurten abenduaren 6tik urtarrilaren 5era antolatuko dira Arrigorriagako gabonetako jarduera guztiak, bai herrigunean eta baita Abusun ere eta aurtengo programak herriko txikienei omenaldia egin nahi diela adierazi du Maite Ibarra alkateak: “Eguberrietako programa hau etxeko txikienei egindako omenaldi txiki bat izatea ere bilatzen dugu; izan ere, garai honetan portaera eredugarria izan dute eta izaten ari dira, eta askotan kalte nabarmena eragin dieten neurriak eta murrizketak jasan dituzte”. Aurtengo programak ezarritako osasun-neurri guztiak mantentzearen aldeko apustua egiten duela adierazi du Ibarrak, horretarako programa klasikoaren formatua aldatuz.\nOlentzeroren kasuan, ekitaldiak ikuskizun formatua izango du eta kiroldegiko frontoian antolatuko dute hilaren 24an, txanda bi eskainiz: 12:30ean eta 17:30ean.\nErrege Magoen kasuan, epifaniak formatu aldaketa izango du, Errege Magoen Gaua izeneko erakusketa-ibiltaria antolatuz. Norabide bakarreko ibilbidea antolatuko da bertan, sarrera kiroldegiko ate nagusia izanik eta irteera, ibaira ematen duen frontoiko atearena. Frontoian lau eszena prestatuko dira: biztanleena, Herodesen Jauregiarena, Jaiotzarena eta Errege Magoen harrerarena. Eszena hauek sei pertsonek osatutako burbuila talde bik oinez bisitatu ahalko dituzte, gorri koloreko alfonbra bat jarraituz. Olentzero edo Errege Magoen Gaura hurbildu nahi diren interesdunek izena eman beharko dute scamara@arrigorriaga.eus helbidera mezua bidaliz edo 946 712 361 telefonora deituz (16:00etatik 20:00ak arte). Ikuskizun bietan ume bakoitzak heldu bakarraren laguntza izan ahalko du, jende pilaketak ekiditeko, eta ahalik eta ume gehien gozatu dezaten. Ekitaldian izena emateko azken eguna abenduaren 23a izango da.\nBai Olentzerok eta baita Errege Magoek, umeei zuzendutako bideoak argitaratuko dituzte Udaleko webgunean eta sare sozialetan\nGazteek ere jarduera ugari izango dituzte abenduaren 21etik 29ra, eta irteera antolatu du Gazteguneak Gasteizera, ordainpeko jarduera bakarra. Bertara joan ahal izateko izena eman beharko dute interesdunek, Udalera deituz.\nHelduek Bosteko erakusketa ikusi ahal izango dute abenduaren 30era arte, Euskaldunberria aretoan, 18:00etatik 20:00ak arte. Ekialde eta mendebaldeko kulturak anaikidetzea helburu duen erakusketa honetan Javier Landeras argazkilariaren lanak ikusi daitezke, lurralde, natura eta kultura jorratuz.\nGainontzeko jarduerak, Arrigorriagan\nOlentzero eta Errege Magoen ekitaldiez gainera, bestelako jardueretan parte ahal izango dute herritarrek: ikastaroak, tailerrak, film proiekzioak, gabonetako irteera…\nHerrigunean Kotondarrak izeneko antzerki-saioa antolatuko da abenduaren 13an, Lonbo aretoan. Euskara hutsezko ekitaldi honek 5 eta 7 euroko prezioa izango du.\nAbenduaren 14tik 19ra Umorea Labur Arrigorriagako Umorezko Film Laburren XIX. Jaialdia antolatuko dute Lonbo aretoan. Sarrera debalde izango. Asteleheneko saioak 18:30ean hasiko dira eta gainontzeko egunetakoak 19:00etatik aurrera prestatuko dituzte.\nAbenduaren 21ean Birziklatutako materialekin gilzatakoak egiteko tailerra prestatu dute Gaztegunekoek, 12 eta 17 urte bitarteko gazteei zuzendutakoa. Ikastaroa doakoa izango da eta izena eman beharko da aldez aurretik.\nHilaren 22an Olentzero Eguna izango da Arrigorriaga Herri Ikastetxean.\nAbenduaren 23an, 18:30ean 12 eta 17 urte bitarteko gazteentzako argazky rallyea antolatu du Gazteguneak. Parte hartzea doakoa izango da eta izena aldez aurretik ematea derrigorrezkoa izango da, edukiera mugatua daukan jarduera izango delako.\nAbenduaren 26an hainbat jarduera antolatu dira: Goiza haurrentzat prestatu dute Gabonak Piztuz izeneko tailerren bitartez. Tailer hauek frontoian prestatuko dituzte eta hiru txanda egongo dira 11:30etatik aurrera. Arratsaldean, Kattalinen Bidaia ikuskizuna prestatuko dute herriko frontoian, 17:00etan. Bertara hurbildu nahi diren interesdunek izena eman beharko dute scamara@arrigorriaga.eus helbidera mezua bidaliz edo 946 712 361 telefonora deituz (16:00etatik 20:00ak arte). Geroago, 18:30ean Talentudunen Jaia egingo dute Lonbo aretoan eta bertara joateko izena eman beharko da gonbidapena eskuratzeko, Gaztegunera deituz (946 001 876) edo mezua idatziz gaztegunea@arrigorriaga.eus helbide elektronikora.\nAbenduaren 27an Gabonak Piztuz tailerreko beste lau txanda prestatuko dituzte txikienentzat kiroldegiko frontoian, eta hilafren 26an bezala, izena eman beharko da aldez aurretik scamara@arrigorriaga.eus helbidera mezua bidaliz edo 946 712 361 telefonora deituz (16:00etatik 20:00ak arte).\nAbenduaren 28an Espías Con Disfraz filma proiektatuko dute Lonbo aretoan 18:00etan, 8 urte gorako haurrentzat. Sarrera doakoa izango da.\nAbenduaren 30ean Beira Grabatu tailerra antolatuko dute Gaztegunean, 12 eta 17 urte bitarteko nerabeentzat. Izena aldez aurretik eman beharko dute interesdunek Gaztegunera deituz (946 001 876) edo mezua idatziz gaztegunea@arrigorriaga.eus helbide elektronikora.\nArrigorriagako auzoan hainbat jarduera prestatu dira gabonetarako ere zentro soziokulturalean:\n-Abenduak 18: Zinemaz Blai ikuskizuna, Zirika Zirkus konpainia. 4 urte baino gehiagoko haurrentzako euskarazko antzerki saioa\n-Abenduak 23: Gabonetako Apaingarriak egiteko tailerra, sarrera nagusiko hallean. Txanda bi egongo dira: 17:00etan 4 eta 7 urte bitarteko umeentzakoa eta 18:00etan, 8 eta 12 urte bitarteko gazteentzakoa\n-Abenduak 28, 29 eta 30: Tailer teknologikoak, 7 eta 9 urte bitarteko haurrei zuzendutakoak\n-Abenduak 28: Kuko, Truko eta Bolenwaider pailazoen ikuskizuna, ekitaldi aretoan. 4 urte baino gehiagoko umeei zuzendutako ekitaldia\n-Abenduak 29: Eskulan tailerra, birziklatze materialeak erabiliz. Txanda bi prestatuko dira: 17:00etan, 4 eta 7 urteko umeentzako saioa eta 18:00etan, 8 eta 12 urteko gazteentzakoa\n-Abenduak 30: Amarru, Tor Magoaren magia saioa, ekitaldi aretoan. Sarrera doakoa izango da. Euskara hutseko ikuskizuna\nGainera, 2021eko urtarrilaren 1era arte Arrigorriaga osoko umeek udaberriko alarma egoeran egindako marrazkien erakusketa bisitatu daiteke zentro soziokulturalean.\nAbusuko jardueretan parte hartu nahi izatekotan ere, izena eman beharko da aurretik. Izena emateko orriak Abusuko Zentro Soziokulturaleak bertan daude eta e-postaz eskuratu daitezke ere, abusu@arrigorriaga.eus helbidera idatziz. Epemuga abenduaren 14a izango da eta onartuen zerrendak hilaren 16an argitaratuko dituzte.\nSailkatuta: Arrigorriaga, Gabonak, Programazioa\nBasauriko ostalariek bigarren manifestazio bat deitu dute bihar, diru-laguntzak “bizkorrago” ordain ditzaten eskatzeko


Kanten kantoia - "Etxe poxpola" abestia\n"Etxe poxpola" abestia <p>"Etxe poxpola" abestia kantatzen du. Batzokian ikasitakoa, umetan.</p>\n- Adibidez bestea:\n“Han urrun etxe poxpola\nGaintxuan arbola, zelai erdian.\nErreka pospola itxe atarian.\nTralara lalara la la.\nDana txiki-txiki-txikiya, hola.\nSutan danboliña gaztaiña erretzen…”\nEz naiz gogoratzen.\n- “Sutan danboliña gaztaiña erretzen”.\n- Baiño lehenbizi… beste… “etxia”…\nSutan danboliña gaztaiña erretzen.\nlara lara lara txikiya, hola”.\nInformazio gehiago: "Etxe poxpola" abestia


Lehen sektorea bultzatzen jarraituko duela adierazi du EH Bilduk : Oarsoaldeko Hitza\nLehen sektorea bultzatzen jarraituko duela adierazi du EH Bilduk\nJexux Leonet alkategaiak eta Juan Karlos Izagirrek agerraldia egin dute Makutsoko baratzeetan, eta eredu bezala jarri dute.\nArbelaitz, Leonet, Izagirre eta Begiristain.\nPixka bat berandu, baina iritsi da. Kanpaina hasi eta bost egunera egin dute lehenengo hauteskundeetara begirako agerraldia. EH Bilduko lau hautagai izan dira bertan: Jexux Leonet Oiartzungo alkategaia eta Eneritz Arbelaitz zerrendakidea, eta Juan Karlos Izagirre ahaldungaia eta Mirene Begiristain Batzar Nagusietarako hautagaia.\nAgerraldia Makutso baserriko baratzeetan eta han izanik, lehen sektorea izan dute hizpide. Bertako lurrak nekazaritzarako erabilgarri izatea udalak sustatu zuela gogorarazi du Leonetek, Lurbizi planaren bitartez. “Hainbat oiartzuarrek kooperatiba bat egin nahi zuten, eta lur gabezia zuten. Lurbizitik lagundu genien lursaila lortzen”, gaineratu du.\nElika kooperatiba eredu dela esan du, eta Oiartzungo EH Bildu prest dagoela lehen sektorea laguntzen jarraitzeko, Lurbiziren bitartez.\n“Politikei, buelta eman”\nIzagirrek Oiartzungo Udala egiten ari den lana txalotu du, eta esan du lehen sektorea garrantzitsua dela. “Ezin dugu herri libre bat izan lehen sektorerik gabe; elikadura burujabetza garrantzitsua da”.\nOrain arteko politikek ondorio kaltegarriak izan dituztela gaitzetsi du igeldotarrak, eta horiei buelta eman behar zaiela, bideratzeko: “Ekoizpenaren dibertsifikazioan sinesten dugu eta multinazionalekiko autonomian. Gainera, lanbidea duindu nahi dugu, lan baldintzak eta pentsioak hobetuz”.\nBelaunaldi berrien garrantzia nabarmendu du, eta horretarako, lehen sektorea erakargarri bihurtu behar dela. Lurbizi eredugarria dela esan du ahaldungaiak, eta lurrak lortzeko horrelako politikak herrialde osoan aurrera eraman behar direla. “Etorkizuna dauka lehen sektoreak. Gainera, herritarrek gero eta gehiago eskatzen dituzte bertako produktuak”.


Kultura zuzenean: Flamenco On Fire 2021 egitaraua aurkeztu da, aurten berriro ere “kalean” egingo dena - Noticias | Turismo profesional\nKultura zuzenean: Flamenco On Fire 2021 egitaraua aurkeztu da, aurten berriro ere “kalean” egingo dena\nJaialdiaren VIII. edizioa Tuteran eta Iruñean egingo da, abuztuaren 25etik 29ra; horren aurreko zikloa, berriz, Vianan, Lizarran eta Iruñean izango da, eta “Zer da flamenkoa?” galdera izango du ardatz. Sarrerak dagoeneko salgai daude jaialdiaren webgunean. Maitena Ezkutari Turismo, Merkataritza eta Kontsumo zuzendari nagusia aurkezpenaren prentsaurrekoan izan zen, eta bertan, jaialdiaren arduradunek Iruñeko kale-emanaldi tradizionalen aldeko apustua berretsi zuten.


kritiken hemeroteka » Saiatu eta asmatu\n« Intrigatan txirikordatuta | Lanaren kateak »\nSaiatu eta asmatu Jon Kortazar / El País, 2006-12-18\nXabier Leteren (Oiartzun, 1944) liburu berria argitaratu du Elkarrek, Abestitzak eta poema kantatuak. Liburuaren lehen zatian, egileak bere bidearen berri ematen du, gero datoz abestiak eta berak kantatuak, itzulitakoak ondoren, eta bukatzeko Joxe Arregik eta Lander Arbelaitzek egindako elkarrizketa bi.\nXabier Lete gure kulturaren erreferente nagusia dela gauza nabarmena da. Horregatik aitorpen samur gisa idatzitako biografia estimatu dut lehenik. Aspaldi ez nuen irakurtzen hain aitorpen hunkigarririk, oso hitz neurtuekin ematen ditu kantagintzaren zertzeladak eta auto-poetika baten printzak. Ez dugu euskal kantagintzaren historia aurkituko, Leteren begirada lausotua baino. Eta ondoren, zergatik eta zelan kantak egin, nola kontatu historia bat lau ahapalditan edo nola kanta bihurtu esperientzia edo dialektika. Hausnarketa sakon bezain argia eskaini du Oiartzungo poetak.\nBigarren sailak Letek egin eta itzulitako letrak biltzen ditu. Belaunaldi baten aipamen, arrangura, nahi eta desioen, amets eta desilusioen berri ematen dute abestiok. Ez dakit zaharkituak ez ditudan aurkitu batzuk, hain tremendistak, erotismoa agertuz, Jainkoari deituaz heriotzaren aurrean, burgesiaren itxura gordina agertuz.\nBaina beste askok, Agian, “Ez nau izutzen negu hurbilak” edo “Izarren hautsa” bezalakoek, diskoa hartu eta berriz entzuteko gogoa ematen dute. Hor dira garai bateko pentsamoldeak: existentzialismoa, heriotzak sorturiko larritasuna, mina, maitasuna galderaz betea. Eta beti ere konkretu izateko gogoarekin, bertsolaritzatik ikasitako formulak erabiliz.\nXabier Leteren liburuak edadetu garenen oroimena astindu du, gure bizitza izandakoaren zantzu batzuk oroimenera ekarriz.


«Soinua baino zaharragoa naiz, pentsa» | Kultura | Berria\n«Soinua baino zaharragoa naiz, pentsa»\nDustin Hoffmani eman diote Donostia sari berezia, eta 'Quartet' aurkeztu du, zuzendari gisa egindako lehen lana\nBilly Connolly aktorea eta Dustin Hoffman zuzendaria, atzo, Donostian, Kursaalean. CONNY BEYREUTHER / ARGAZKI PRESS\n2012ko irailak 30 - Donostia\nZuzendari tankera hartu izan diote aktore kideek maiz, beti aritzen baitzen ingurukoei aholkuak ematen. Dustin Hoffmanek ( Los Angeles, AEB, 1937), ordea, 75 urterekin zuzendu du film bat estreinakoz Quartet, eta Zinemaldian aurkeztu du, gainera, 60. urteurreneko Donostia sari berezia jasotzeko aitzakian. Operako kantariak dira filmeko pertsonaiak, eta zahar etxe dotore batean bizi dira erretiratuta. Dena dela, entseatzen jarraitzen dute, urtero Giuseppe Verdiren urtebetetzearen karietara antolatzen duten emanaldirako. Halako batean, Jean Horton heltzen da, Reggieren emazte ohia, eta tentsio uneak sortzen dira, diva baten harrokeriaz muzin egiten baitio kontzertuan kantatzeari.\nBizitzaren aldeko kantu bat da filma, azken unera arte alaitasunari eusteko deia. Era berean, adinekoen bazterketa salatzen du, eta belaunaldien arteko talkari ere erreparatzen dio. Rapak, esaterako, presentzia handia hartzen du azkenerako. Zaharrek badute opera ulertzeko modua ondorengoei helarazteko behar bat, eta gazteek kaleko musikarekin alderatzen dute, haiek errazago konpreni dezaten. Hoffman bera identifikatuta sentitzen da urteen poderioz aldatzen diren musika estiloak asimilatu ezinarekin: «Soinua baino zaharragoa naiz, pentsa», bota du umorez. Zinema munduan aritu den urte horietan guztietan kameraren atzera pasatzeko tentazioak izan dituela aitortu du, baina atzera egin izan duela beti: «Batzuetan nahi duzuna egiten uzten ez dizuten deabruak dituzu barruan. Gero, galdetzen duzu, zergatik ez dut egin?». Hala, «lauzpabost aldiz ezkondu direnek beren bikotekidea zazpigarrenean topatzen duten gisa berean», orain behar zuen izan Hoffmanen jauziak, eta azken 50 urteetan ikasitakoa praktikan jartzen saiatu da, ahalik eta lanik egokiena egiteko asmoz. «Lehen lezioa da aktoreak beti duela arrazoi. Eszenak funtzionatzen ez badu, eszenaren errua da, eta hura egokitu behar da aktoreen ezaugarrietara».\nQuartet-eko aktore gehienak ez dira profesionalak, ordea. Ezinezkoa eta ariketa baldarra zatekeen musikari buruzko jakintzarik gabeko jendea instrumentuekin itxurak egiten jartzea. Beraz, benetako musikari erretiratuek jokatu dute fikzioko musikari erretiratuen rola. «Oraindik lan duina egiteko gai diren arren, inork ez die deitzen adindu horiei», salatu du Hoffmanek.\nArrazoiaz gaindiko jakintza\nZerk baldintzatzen du aktore batek lan bat onartzea? Zein da faktore erabakigarria, atxikimendu berezi bat sortzen duena? «Kontu misteriotsua da», Hoffmanen ustez. Askotan gertatu zaio berak bizi izan gabeko egoera bat antzeztu beharra. «Egiaren barometro bat daramagu barnean, erraietan zimiko egiten digu zerbaitek, eta erantzun egiten dugu». Ingmar Bergmanen Viskningar och rop-eko irudi bat gogoratu du, gaitasun irrazional hori zuzen irudikatzen duena, haren ustean. «Zoragarria da film hori. Ez nuen ulertu, ez intelektualki behintzat. Baina une batez, minbizia duen emakume bat bular handiko beste batekin batera etzaten da ohean, eta une horretantxe dena konprenitu nuen. Banekien horrela zela, nahiz eta inoiz bizi izan ez».\nZahartzeaz ere gogoetatu du. Gizakia izatea oso esperientzia interesgarria dela uste du, eta zahartzea Jainkoarekin joko moduko batean aritzea. «Bizitza izotzezko pastel bat da», dio, «denok nahi dugu hilezkor izan, baina maite gaituztenen oroimenean soilik irauten dugu. Sinetsita nago ez gaudela hemen ugaltzeko bakarrik, gainerakoei emateko ere bagaude». Egungo garaiak ikaragarriak direlakoan dago Hoffman: «Dena oso polita da Zinemaldian, baina hemendik kilometro gutxira jendea langabezian dago, eta zaila da irribarre egitea. Hala ere, nire filmean mezu hori igorri nahi dut, gertatzen dena gertatzen dela joko horretan segituko dugula aurrera».


Leire Gartzia: "Helmugara iritsi zarela uste duzunean, urrundu egiten da" - Zientzia Kaiera\nLeire Gartzia Riverok gogoan du zerk bultzatu zuen Kimika ikastera: “Hemezortzi urterekin, justu unibertsitatean zer ikasi aukeratu behar nuenean, upategi batera joan nintzen gurasoekin, eta txundituta geratu nintzen enologoaren azalpenekin. Enologo izateko zer ikasketa egin behar diren galdetu nion, eta esan zidan bi bide zeudela: bat Kimika ikasita, eta bestea, Nekazal Ingeniaritza. Kimikak gehiago erakarri ninduen, eta halaxe hasi nintzen”.\nEta gustuko izan zuen, nonbait, azkenean, enologia ahaztu eta ikerketa-munduan sartu baitzen. Hain zuzen, karreraren azken urteetan, nanoteknologiaren berri izan zuen, eta ikerketa zer den ere ezagutu zuen. Material berrien masterra egin ondoren, Espektroskopia Molekularreko taldean hasi zen, UPV/EHUko Kimika Fisikoa Sailean, eta han tesi bat egitea proposatu zioten: “Tesiaren gaia izugarri interesatu zitzaidan. Nanomaterial luminiszente baten inguruan ikertzeko zen, eta material horren berezitasuna da zelula fotovoltaikoen eraginkortasuna hobetzeko erabil daitekeela”.\nIrudia: Leire Gartzia ikertzailea haren ikerketaren berri ematen poster baten bidez IkerGazte kongresuan 2015eko maiatzean.\nTesiaren abiapuntua hori bazen ere, azkenean hainbat aplikazio izan ditzaketen nanomaterialak sortu dituzte. “Behar bada interesgarriena da landareen sistema naturaletan oinarrituta daudela”, nabarmendu du Gartziak. “Apur bat paradoxikoa da, naturan oinarritu baikara nanoteknologiari bultzada bat emateko. Azken finean, nanoteknologia naturan oso presente dago, baina orain dela gutxi arte ez gara konturatu. Ez da harritzekoa gaur egungo zientzialari askoren tentaziorik handienetako bat naturan dauden mekanismoak erreproduzitzen saiatzea izatea, hain dira eraginkorrak eta perfektuak”.\nIkuspegi hori, materialetan ez ezik, giza gorputzean ere oso baliagarria dela iruditzen zaio Gartziari. “Azkenaldian, nanomedikuntzak indarra hartu du, eta finantziazioa ere horretara bideratzen da”. Arlo hori, gainera, asko interesatzen zaio: “Aplikazioa gizartearentzat benetan onuragarria dela jakiteak asko betetzen nau”.\nBere ustez, baditu aukerak bide horretatik jotzeko, izan ere, erabiltzen duten fluoreszentziazko mikroskopioa oso aproposa da lagin biologikoak aztertzeko. “Oinarri biologikoa falta zaigu, baina beste talde batzuekin lankidetzan airtzen gara; hortaz, gure ikerketa diziplinartekoa da”, azaldu du Gartziak.\nOrain, Eusko Jaurlaritzaren doktoretza-ondorengoko beka bat lortu du, eta horrek aukera emango dio atzerrian ikertzeko. Gustura dagoen arren, ez du ezkutatu batzuetan gogorra egiten zaiola hartu duen bidea: “Helmugara iritsi zarela uste duzunean, urrundu egiten da, eta berriro egin behar duzu hara iristeko ahalegina”. Eta emakumeek are ahalegin handiagoa egin behar dutela iruditzen zaio: “Ostaizkari gertatutakoa adibide garbia da. Ez da bidezkoa”.\nLeire Gartzia Rivero (Gernika-Lumo, 1986) 2009an lizentziatu zen Kimikan, UPV/EHUn. Jarraian, masterra egin zuen material berrietan. Doktoretza aurreko Eusko Jaurlaritzaren beka lortu zuen, Espektroskopia Molekularreko taldean ikertzeko, eta 2014ko abenduan irakurri zuen tesia. 2015ean lanean jarraitu du ikerketa-talde berean.\nArgitalpen-data: 2016/03/04 · Atala: Emakumeak zientzian, Kolaborazioak\nAna Galarraga/Elhuyar Zientzia Nonbait, irakasle baten eraginez hasi zen Fisika ikasten Estitxu Villamor. Haren hitzetan, “fisikarekiko pasioa kutsatu zigun, eta […]


Ikasleek hasiera emango diote Durangoko Azokako 54. edizioari gaur - Txorierri - Aikor.eus\nIkasleek hasiera emango diote Durangoko Azokako 54. edizioari gaur\nAikor aldizkaria 2019-12-05 09:04\nAbenduaren 8ra arte, kulturzaleek 200 ekitaldik osatutako egitarauaz gozatu ahal izango dute Azokako zazpi guneetan. Landako Gunean 264 erakusleiho izango dituzte 405 nobedaderekin: 273 liburu, 91 disko eta 16 aldizkari, tartean.\nUrtero bezala, Landako Guneko ordutegia 10:30etik 20:00ak arte izango da. Gaur, lehenengo eguna izanik, ate-irekiera ekitaldia 10:15ean izango da, Landako etorbideko atean. Bertan, Arymux artistak zeinu-hizkuntzan egindako ikuskizun laburra egingo du, eta berak irekiko ditu Landako Guneko ateak, Durangoko Azokako 54. edizioari hasiera emateko.\nLandako Guneko ateak zabaldu eta, azken urteetan bezalaxe, milaka ikaslek Durangoko Azokako zazpi guneak leporaino beteko dituzte. Euskal Herri osoko ikastetxeak gerturatuko dira Durangora: Agoitz, Portugalete, Usurbil, Ziburu, Sodupe, Bera, Kanbo, Lartzabale, Trapagaran, Durana, Oion, Mutriku eta Otsagabia, besteak beste.\nGoiz osoan zehar, ikasleek diziplina ezberdinetako tailerretan parte hartzeko aukera izango dute: "Enkarguz" tailerra, Ahotsenean (Andoni Egaña, Alberto de Abajo eta Xabier Zabalarekin); "Liburu bat egingo dut" tailerra, Areto Nagusian (Euskal Editoreen Elkarteak antolatuta); "Soinu efektuak zinemagintzan", Irudienean (Pixelatuk eta Zineuskadik antolatuta), Moon konputagailu baten funtzionamendua ulertzeko mahai jolasa, Kabi@n; euskal kantagintzaren transmisioa, Plateruenan (Luhartz taldearekin); "Hitzik gabe gelditu ziren ipuinak", Saguganbaran; antzerkia sortzeko lehenengo urratsak, Szenatokian (Karrika antzerki taldearen eskutik); kaligrafia tailerra (Arte eta Historia Museoan) eta kaligrama tailerra (Durangoko Bizenta Mogel Liburutegian).\nAldi berean, Musika Eskolan, DA! PRO egitasmoa antolatuko da lehenengo aldiz, musikari, programatzaile eta diskoetxeen arteko topagunea, hain zuzen. Hamazazpi musika taldek aurkezpenak egingo dituzte musika-industriako kideen aurrean, 10:00etatik 13:00ak arte. Ekimena Musika Bulegoarekin elkarlanean egingo da.\nBehin Ikasle Goiza amaituta, Azoka bere ohiko egitarauarekin hasiko da. Ahotseneako zuzenekoen karpan, Mockers, La Basu, Oreka Tx, Iñorkiñak, Xabi Bandini, Xatiro, Willis Drummond eta Sharon Stoner taldeak arituko dira. Solasaldien gunean, bestalde, sortzaile ugarik parte hartuko dute: Yolanda Arrieta, Asel Luzarraga, Iñigo Astiz, Maite Mutuberria, Felipe Juaristi, Mikel Markez, Miren Agur Meabe eta abar.\nAreto Nagusian lehenengo aurkezpenekin hasiko dira 13:30etik aurrera, eta hainbat gai jorratuko dituzte: Kikarakada proiektua, EuskarAbentura 2020, Bizkaiko egoitzetako grebalarien testigantzak, eta Alex Txikon mendizalearen "Mundu bat motxilan" batzuk aipatzearren.\nIrudienean, Ipar Euskal Herriko ekoizpenak izango dira protagonista: Hiru uhinak dokumentala, Ito fikziozko film labur kolektiboa, Tantaka websaila... Kabi@n proiektu oso interesgarri bi aurkeztuko dira: alde batetik, ZUT aldizkari digital multimedia eta IXA websaila eta bestetik Hirikilabs egitasmoa.\nSaguganbaran, areto handian, oso aurkezpen ezberdinak egongo dira: Xapoketan karta-jokoa, Xaxardi haurrentzako ipuinaren aurkezpena, Kokojoko bideo-jokoa eta abar.\n54DAko inaugurazio ekitaldia 19:00etan izango da Musika Eskolan. "Oparitarako" izeneko ekitaldia Kepa Errasti aktoreak gidatuko du, eta, bertan, Azokako ordezkari eta babesle publikoetako ordezkariek parte hartuko dute: besteak beste, Iñigo Urkullu Eusko Jaurlaritzako Lehendakaria, Ima Garrastatxu Durangoko alkatea, Bingen Zupiria Eusko Jaurlaritzako Kultura sailburua, Bakartxo Tejeria Eusko Legebiltzarreko presidentea, Ana Otadui Bizkaiko Batzar Nagusietako presidentea, Sergio Murillo Bizkaiko Foru Aldundiko Gizarte Ekintzarako Foru diputatua eta Ana Ollo Nafarroako Gobernuko Herritarrekiko Harremanetarako Departamentuko kontseilaria. Herri-mugimendu eta euskalgintzako kideak ere bertan izango dira.\nUrtero bezala, eguna Plateruenan amaituko dute. Lehenengo gau honetan Arabako ska doinuak izango dira protagonista: ETS En Tol Sarmiento taldeak Aukera berriak lana aurkeztuko du (8 euro webgunean eta 10 euro txarteldegian). Unean uneko egitaraua eta sortzaileen sinadura-ordutegiak www.durangokoazoka.eus webgunean kontsulta daitezke egunero.\nDurangoko Azokako antolakuntzak dei egiten die bisitariei garraio publikoa erabiltzeko Durangora joateko. Euskotrenek, adibidez, zerbitzu bereziak eskainiko ditu abenduaren 6an, 7an eta 8an: https://www.euskotren.eus/eu/node/9363. Autoa erabiltzekotan, azokazaleek doako autobus-zerbitzua izango dute Iurretako ordainleku alboko aparkalekuetatik Landako guneraino, 20 minutuko maiztasunarekin, 10:30etik 20:00ak arte. http://www.durangokoazoka.eus/eu/gida-praktikoa/aparkalekua-autobusa?view=default.


"Hamaika kolore eta borroka zoriontsu izateko" ekitaldia antolatu du Lekeitioko ezker abertzaleak-Lea-Artibai eta Mutrikuko Hitza : Lea-Artibai eta Mutrikuko Hitza\nHamaika Kolore eta borroka zoriontsu izateko leloa darabil Lekeitioko ezker abertzaleak, azken asteetan ahotan, eta bera izango da bihar, [uztailak 1], antolatu duten kalejira, ekitaldi eta afari herritarretan lau haizetara zabalduko duten ideia ere. Ezker abertzalea, hamarkada luzeetan, borroka eta aldarrikapen askotarikoentzat bilgune eta erreferentziazko mugimendua izan dela diote. “Asko eta asko izan gara eremu, kolore edota kezka ezberdinetatik herri honen askatasunaren alde lanean ibili garenak; herritarrak libre eta zoriontsuak izango garen agertoki hori behin eta berriz amestu dugunak”. Eta aurrerantzean ere, herritar askez osatutako herri burujabea bizitzeko, beharrezkoa izango dela diote, “bizipozean oinarritutako mugimendu politiko anitz eta errebeldea; ezkerretik koloretsu arituko dena”. Horren harira dator, biharko Lekeitioko ezker abertzaleak antolatutako ekimena. “Izan ginenetik abiatuz eta garai berrietara egokitutako mugimendu eraldatzailea birdefinitzen ari gara, eta kalera irteteko momentua ere heldu zaigu hamaika kolore eta borroka bildu nahi dituen Sorturen izarraren inguruan”. Aurreko asteetatik dabil lanean Lekeitioko ezker abertzalea. Gora Lekitto ezkerretik koloretsu aldizkaria argitaratu eta etxe guztietara banatu dute alde batetik, eta herriko dinamika ezberdinetan dabiltzan 100 bat lagunek, bihar Zita hostalaren aurrean jarriko duten zortzi koloretako izarra marraztu dute bestetik.\nLekeitiar batzuk izarraren atal bat margozten. Argazkia: Lekeitioko ezker abertzalea\nBiharko [uztailak 1] EGITARAUA hurrengoa izango da:\n19:30ean. Poteo koloretsua Galarrenatik hasi eta Zita hostalaren aurreraino. Bertan, azken asteetan 8 arlo ezberdinetan lanean aritu diren 100 bat lagunen artean marraztutako izarra horman josi eta argazki herritarra aterako da.\n21:00etan. Ekitaldia Merkatu Plazan.\nOstean. Afaria Merkatu Plazan.\nHONEKIN LOTUTA: Gora Lekitto ezkerretik koloretsu aldizkaria


Hemen zaude > Opera\nLarunbata 2018ko Otsailaren 17 19:30-etan\nAsteartea 2018ko Otsailaren 20 19:30-etan\nOstirala 2018ko Otsailaren 23 19:30-etan\nAstelehena 2018ko Otsailaren 26 19:30-etan\nHerodías-eko morroia Monica Minarelli / Itxako Mentxaka\nJudua 1 Josep Fadó\nJudua 2 Miguel Borrallo*\nJudua 3 Igor Peral*\nJudua 4 Jordi Casanova\nJudua 5 Michael Borth*\nKapadoziarra Manuel A. Mas Tomas*\nNazareno 1 Alberto Arrabal\nEsklaboa Helena Orcoyen*\nSoldadua 1 Jose Manuel Díaz\nSoldadua 2 Mikel Zabala\nMusika-zuzendaria Erik Nielsen\nEszenografoa Louis Desirè\nArgiztapena Bruno Poet\nJantziak Louis Desirè\nProdukzioa Palau de Les Arts Reina Sofía\nHerodesen jauregiko terraza handi batean, Narraboth zaintzaileen kapitaina urrundik miresten ari da Salome neska gaztearen edertasuna. Harekin zeharo maiteminduta dago, bere amaren morroiaren, Herodiasen, atsekaberako. Herodias guztiz liluratuta dago ilargiarekin, zeina emazte zuenarekin konparatzen duen. Bat-batean, soinu bat entzungo da ondoko gelan, eta soldaduek usteko dute juduak izan direla, haiei egozten baitiete etengabe erlijioaz eztabaidatzen aritzea.\nGazte siriarrak Salomeri halako moduz begiratzen jarraitzen du, ezen Morroiari zerbait beldurgarria gerta daitekeelako susmoa eragingo dion. Bat-batean, Jokanaanen (Juan Bataiatzailea) ahotsa entzungo da jauregiko andeleko bere espetxetik. Herodesek beldurra dionez, debekatuta dauka inork, ezta Jerusalemgo Apaizburuak ere, harekin harremana izatea.\nBien bitartean, Narrabothek gogo biziz iragarriko du Salome altxatu dela eta badatorrela.\nSalome, batetik aitaordearen begiradek minduta eta bestetik jauregian ospatzen ari den jaira gonbidatutako gainerakoak jasan behar izateagatik nekatuta, terrazara aterako da ihesi. Orduan, berriro entzungo da profetaren ahotsa, eta Judeako printzesa guztiz liluratuta geldituko da. Hain liluratuta, non jauregiko zaindariei eskatuko dien uzteko ikusten Mesiasen etorrera iragartzen duen ezezaguna. Soldaduen ezezkoa jasota, Salomek Narraboth kapitain siriarra limurtuko du, eta honek, hasieran ezetz esan arren, azkenean profeta ikusten utziko dio, Herodesen agindu argiei entzungor eginda.\nProfeta andeletik atera, eta Herodesen eta Herodiasen bekatu krudelak salatuko ditu. Salomek baino ez ditu profezia horiek ulertzen, eta berehala sentituko da Jokanaanek bereganatuta; haren gorputza, azal zuria eta ilea goraipatzen hasiko da. Profetak uko egingo die emakumearen proposamen guztiei. Azkenekoa, ahoan musu ematea, benetako obsesio bilakatuko da. Narrabothek, ikusten ari dena jasan ezinda, sastakaia sartuko dio bere buruari, eta lurrera erorita beste bien artean hilko da. Jokanaan berriro giltzapetuko dute putzuan, eta Mesiasen bitartez salbazioa eskatuko du. Salome, berriz, guztiz etsita geratuko da.\nHerodes Salomeren bila dabil, emaztearen eta gorteko gainerako kideen laguntzarekin. Tetrarkak Narrabothen gorpuarekin egingo du estropezu, eta izututa haluzinazioak izaten hasiko da. Herodes Salomeri modu lizunean begiratzen hasiko zaio, eta Herodiasek jokabide hori gaitzetsiko du.\nHerodesek, bere asmoari tinko eutsita, ardoa ekartzeko aginduko du. Berarekin edatea proposatuko dio Salomeri, baita fruta jatea eta beraren amaren tronuan esertzea ere, baina gazteak guztiari egingo dio uko.\nJokanaanek, putzutik, senarraren intzestu-jarrera aurpegiratuko dio Herodiasi. Honek eskaera egingo dio Herodesi profeta isilaraz dezan, baina ezezkoa jasoko du. Herodiasek iseka egingo dio senarraren beldurrari.\nBost judu Jainkoaren izatasunari buruzko eztabaida teologikoan hasiko dira, eta Jesu Kristoren mirariez mintzo diren bi nazaretar batuko zaizkie.\nHerodesek berriz egingo dizkio proposamenak printzesa gazteari. Honek ezetz esango dio berriro, baina azkenean harekin dantzatuko da; izan ere, Tetrarkak aginduko dio berak agintzen diona beteko duela. Une horretan, zazpi beloen dantza ezaguna hasiko da; dantza sentsual eta exotikoa egin bitartean, Salomek beloak erantziko ditu poliki, banan-banan, gizonaren aurrean biluzik gelditu arte. Orduan, Salomek eskaera egingo dio Herodes liluratuari bere desira bete dezan: Jokanaanen burua zilarrezko erretilu batean. Herodias poztu egingo da, baina Salomek azpimarratuko du bere gozamenerako dela. Herodesek, beldurtuta, bestelako harrapakinak proposatuko dizkio: bitxiak, baita beraren erresumaren erdia ere. Salome errukigabe agertuko da, eta Herodesek, azkenean, haren desira onartu eta agindua emango du. Salomek adieraziko du, bakarrizketa etsian, ez duela konfiantzarik borreroarengan; Morroiari kargu hartu, eta laguntza eskatuko die behin eta berriro soldaduei, harik eta zaindari batek erretilu batean profetaren burua ekarri arte. batek eskuetan erretilu batean profetaren burua ekartzen dion arte. Neskatilak, Jokanaanen begi hilei begiratu bitartean, haren gorputzaren, ilearen edo ahoaren edertasuna gogoratuko du, eta bere buruari sinetsaraziko dio hark begiratu izan balio berarekin maiteminduko zela. Bere maitasuna aitortu, eta sutsuki musukatuko du ezpainetan. Printzesa profetaren buruari musu ematen ari zaionean, Herodesek aginduko die soldaduei hura hiltzeko.


Antropozenoa askoz lehenago hasi zela proposatu dute - Zientzia Kaiera\nHasiera batean geologoen artean zegoen terminoa baino ez zen, baina, pixkanaka, gero eta gehiago zabaltzen hasi da publiko zabalaren artean. Antropozoenoaz ari gara, gizaki modernoaren eraginaren ondorioz eratu den garai geologiko berriaz, hain zuzen. Momentuz modu ez ofizialean hitz egiten da gaiari buruz, baina nazioarteko taula estratigrafikoan ere garantia guztiekin sartzeko lanean ari da nazioarteko batzorde bat, tartean Alejandro Cearreta euskal geologoa horretan buru-belarri dagoelarik.\nGauzak ofizialdu bitartean, eztabaida dago Antropozenoa berez noiz hasi zen erabakitzerakoan. Bereziki garai geologiko bat definitzerakoan geologoek argi ikusi behar dutelako garai hori laburbiltzen duen ezaugarria mundu osoan zehar barreiatuta dagoela, hots, inpaktu globala duela. Horregatik, adibidez, askotan ukatu da Antropozenoaren abiapuntua iraultza industrialaren garaian dagoenik, horren eragina globala izan ez zelakoan. Bonba nuklearren garapenaren ondorioz mundu osoko laginetan egiazta daitekeen isotopo erradioaktiboen presentzia, berriz, Antropozenoaren ezaugarritzat jo izan da gehienetan.\n1. irudia: Industria iraultza agertu arte gizakiak bereziki nekazaritzaren bitartez aldarazi du ingurunea, baina baita abeltzaintzaren eta artzaintzaren bidez ere. Irudian, Italiako Alpetan egiten den sasoiko artzaintza. (Argazkia: Andrea Kay)\nDena dela, eztabaida ez dago ebatzita, eta arkeologoek ere haien ekarpena egin nahi dute. Ez da hau egiten duten lehen aldia, baina bai agian horretan indar gehien erakutsi dutena, egile kopuruari eta erabilitako euskarriari erreparatzen badiegu bederen. Orotara, 255 ikertzailek parte hartu dute ikerketan, eta, horietatik, 120 egilek zientzia artikulua sinatu dute. Bakoitzak espezializazio arloa duen eremuari edo garaiari buruzko datuak eman ditu. Bestalde, ezin daiteke esan munduko aniztasuna ordezkatuta ez dagoenik: mundua 146 eremutan banandu dute, eta eremu bakoitzean izan den lurren erabileraren bilakaera aztertu dute. Datuak eta ondorioak Science aldizkarian plazaratutako ikerketa batean bildu dituzte.\nBertan azaldu nahi izan dute gizakiak azken hamar milurtekoetan egin duen lurraren erabilera nolakoa izan den, eta bereziki mapen bidez egin dute hori. Bertan jaso dute, besteak beste, nekazaritza estentsiboaren eta intentsiboaren zabalpena, eta baita artzaintzaren bilakaera ere, ehiza-bilketaren desagerpenarekin batera. Azkenik, hiri-gizarteen agerpena jaso dute ere mapa bilduma horretan.\nGogoratu dutenez, duela 10.000 urte inguru ehiza, arrantza eta bilketa ziren ohiko jarduerak, baina Kristo aurreko 1.000. urtearen bueltan planetaren erdian bai nekazaritza zein artzaintza nagusituak zeuden. Horiek izan ziren, hain zuzen, gaur egungo munduari forma eman zioten jardunak, eta ingurumenean eragin esanguratsua izan zuten lehen garai horietatik. Horrenbestez, egileek diote orain arte uste zen baino dezente lehenago gertatu zela gizakiaren inpaktua planetan. Hala izanik ere, onartu dute bereziki industria iraultzaren ondoren hasi zela artean aurrekaririk ez zuen ingurumenaren suntsiketa. Ikertzaileek argudiatu dute klima aldaketari buruzko ikerketetan, eta, bereziki, lurraren erabilerari buruzko eztabaidetan ezagutza hau kontuan hartu behar dela.\n2. irudia: Landaredia nahita eta kontrolpean erretzea hainbat milurtekoz erabili izan den nekazaritza teknika da, eta hori ekosistemen kalterako izan da. Irudian, Kabwe izeneko eskualdea ageri da, Zambian. (Argazkia: Andrea Kay)\nIkerketa ArchaeoGLOBE izeneko egitasmoaren barruan garatu dute. Inkesta komunak erabiltzen dituzte ikertzaileek mundu osoko gizarteak ikertzeko antzeko irizpideen arabera. Horrela, mundu osoan lurrarekiko harremana nola aldatu den ikertu nahi izan dute. Mundu mailan ingurumen zientziak eta arkeologia lotzen ditu metodologia berritzaile honek. Funtsean, modu sintetiko batean bildu eta estandarizatu nahi izan dute gaur egun lurzoruen erabileraren inguruan arkeologoek daukaten ezagutza, modu horretan ebatzi ahal izateko zein izan den ingurumenean egon den eragina. Inpaktu hau bereziki paisaien erabilpenean abiatu da, eta bioaniztasunaren, ekosistemen eta klimen aldaketa ekarri ditu. Ehiztari-biltzaileek hasi zituzten aldaketa horiek, baina nekazaritza intentsiboaren zein hirien agerpenarekin eragin hau askoz handiagoa izan zen.\nKontu honi guztiari baikortasun puntu bat atera nahian edo, ikertzaileek babestu dute datu berriak eskutan aukera egongo dela ikasteko hasierako gizarte horiek hainbat arazori eman zizkioten irtenbideen inguruan, hala nola deforestazioari edota ur eskasiari.\n“Duela 12.000 urte inguru, gizakia batez ere bilketan ari zen, eta horrek esan nahi du ez zuela ingurumenarekin elkar eragiten nekazariek egin ohi duten modu bizian”, adierazi du, prentsa ohar batean Gary Feinman ikertzaileak. “Eta orain ikusten dugu duela 3.000 urte munduko leku askotan benetan laborantza inbaditzailea egiten zuen jendea bazegoela”, laburbildu du.\nAzkenik, eta metodologiari erreparatuz, adierazi dute orain aurrean duten erronka dela hain sakonki ikertu ez den hainbat eremutan sakontzea, planeta osoaren irudi ahalik eta osatuena lortu aldera.\nStephens, Lucas et al. (2019). Archaeological assessment reveals Earth’s early transformation through land use. Science. 365 (6456), 897-902. DOI: 10.1126/science.aax1192\nArgitalpen-data: 2019/09/11 · Atala: Dibulgazioa, Kolaborazioak\nJuanma Gallego Elektromagnetismoan oinarritutako teknologia erabilita, geologoek ikusi ahal izan dute nolakoa den itsaspeko dortsal baten egitura: 120 kilometro arteko […]


topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Industria-robotika (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila"\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Egilea: Euskadi (Autonomia Erkidegoa). Hezkuntza, Unibertsitate eta Ikerketa Saila\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Egilea: Anonimoa - otsailak 11, 2019\nOmenaldia AEK-k antolatu zuen, baina horren ardura partekatu zuen Jakinaldizkariko arduradunekin eta EHU Euskal Herriko Unibertsitatekoekin. Dabilen Pentsamendu bilduma sortu dute, eta aurreneko alea Txillardegiren biografia bat da, Miren Rubio kazetariak idatzitakoa.\nLaurehun lagun bildu ziren atzo Donostian AEK-k eta Korrikak Jose Luis Alvarez Enparantza Txillardegi-ri eginiko omenaldian, Musikene Euskal Herriko goi mailako musika ikastegian. Han, Mertxe Mugika AEKren koordinatzaile nagusiak nabarmendu zuen euskara batuaren alde Txillardegik eginiko lana, eta horrek euskararen alfabetatzeari ekarri ziona: «Euskararen historian baldin badago gauza oinarrizko bat, hori da estandarra sortu izana: euskara batua». Korrikaren aurtengo leloa gogoan hartuta, Txillardegik beste alor batzuetan egindako «klikak»ere gogoratu zituen.


Arkitektoa eta hirigilea. General Electric-eko Lehendakaria izan zen Espainian eta Portugalen, Google-eko Zuzendari Nagusia Espainian eta Portugalen, Grupo NH Hoteles-eko Operazio Zuzendari Nagusia eta Dell Computer-eko Kontseilari Delegatua Espainian, Italian eta Portugalen. Hainbat enpresa ekimenetan parte hartu du, emaitza ezberdinekin. Liburu bi idatzi ditu: “La Encrucijada de Carlota” (Espasa, 2011) eta “Lo que estaba por llegar, ya está aquí” (La Esfera de los Libros, 2016). Estrategia eta berrikuntza aholkularia da, eta irakaslea ESADEn eta Deuston. Hainbat Administrazio-Kontseilutan ere lanean dago.\nNazioarteko Zuzenbide Pribatuko Katedraduna UPV/EHUn.\nCUATRECASAS abokatu langelako Abokatu Kontseilaria.\nGLOBERNANCE-eko idazkaria (Gobernantza Demokratikorako Institutua)\nCopenhagen Institute for Futures Studies (CIFS)-eko zuzendaria da. CIFS etorkizuneko ikasketen unitatea da, mega-joerak eta jokaleku estrategikoak aztertzen dituena mundu osoko gobernu eta enpresentzat. CIFS-ek bezeroak ditu 30 herrialdetan eta Carsten Beck bertan dihardu 1990etik. Informazio gehiago: www.cifs.dk\nSylvain Giguère Enplegu eta Bertako Ekonomiaren Garapen Dibisioko zuzendaria da OCDE-n, Parisen egoitza duena. Dibisio honen helburua enplegua sortzea eta kalitatea hobetzea da, bai OCDE-ko herrialdetan bai eskala globalean. Bere lantaldean oso gaituak diren ikertzaile eta ekonomistak daude, eta Trento-n (Italian) parlamentari eta zuzendari publikoen prestakuntzan zentratzen den unitatea dute.\nJamie Hepburn Eskoziako Gobernuko Enpresa, Bidezko Enplegu eta Trebetasunetarako Ministro izendatu zuten 2018ko ekainean. 2016tik 2018ra Enplegagarritasun eta Trebakuntza Ministroa izan zen eta 2014tik 2016ra Kirol, Osasunaren Hobekuntza eta Buru-Osasun Ministroa. 2007tik Jamie Hepburn Eskoziako Parlamentuko kidea da. 2011ra arte Eskoziako erdiguneko barrutiko parlamentaria izan zen eta 2011tik hona Cumbernauld eta Kilsyth barrutiko parlamentaria da. Horren aurretik, Jamie Eskoziako Alderdi Nazionaleko (SNP) Gazte eta Ikasleen Elkarteko Lehendakaria izan zen.\nVDAB-ko zuzendaria. Zuzenbidean eta Kriminologian Masterra. Administrazio Publiko eta Kudeaketan Masterra. Ikasketak amaitzerakoan Fons Leroy (1854ko ekainak 23) Bruselako HISKWA-Arbeidershogeschool-en hitzaldi bat eman zuen eta Enplegu Bulego Nazionaleko ikerkuntza dibisioko arduraduna izan zen. 1990an Komunitateko Enplegu Ministroaren kabineteko buru laguntzaile bihurtu zen. Gero Flandriako Enplegu Kabineteko Buru izendatu zuten. 2005ean Flandriako Enplegu Zerbitzuko (VDAB) zuzendari bilakatu zen. Urteko Zerbitzu Publikoen Zuzendari hautatu zuten 2009an, eta HR Ambassador 2010ean. Fons Leroy Europako Enplegu Zerbitzu Publikoen Sareko zuzendaria da eta WAPES-eko batzordeko kidea. Enplegu Kontseilu Goreneko kidea eta Bruselako Odisee High School-eko irakasle bisitaria ere bada.\nJordi Serranok (Bartzelona, 1971) behatoki independente, ikasketa komunitate eta giza baliabideen inguruko joera zein berrikuntzen inguruko “think tank” gisa lan egiten duen Future for Work Institute-a sortu zuen. Horretaz gain, “El ocaso del empleo. Cómo sobrevivir al futuro del trabajo” liburua idatzi zuen eta bere “El futuro del trabajo” blogean ere idazten du (blog.futurodeltrabajo.com).\nFredrik Söderqvist Unionen sindikatuko Ekonomia Sailaren zuzendaria da. Suediako zerbitzu sektoreko sindikatu nagusia da Unionen, eta nazioartean afiliatu gehien dituena. Fredrik Söderqvist Europako aditurik nagusienetakoa da plataformen ekonomiak enpleguan duen inpaktua aztertzen. Suedian ematen den enpresa eta sindikatuen arteko harreman eredua lan harremanetan ere bermatzeko, Fredrik-ek era honetako zerbitzuak ematen dituzten online plataformak arautzeko sistema bat proposatu du. Ekintzailetza, berrikuntza eta enpresa garapenarekin lotura duten ikerketa proiektuak garatzen eta zabaltzen liderra den Swedish Entrepreneurship Forum-arekin ere lankidetzan aritzen da.\nMarc Vidal eraldaketa eta estrategia digitalaren inguruko ahokulari prestigiotsua da. Nueva Economían analista bezala dihardu, eta baita irakasle moduan hainbat negozio eskoletan. Inbertitzaile teknologikoa, idazlea eta nazioarteko hizlaria ere bada. Bere bezeroen artean Basd, Merck, Hitachi, Microsoft, IBM eta Allianz nabarmentzekoak dira. Bere bokazio profesionala eraldaketa digitalera begira enpresa eta erakundeei aldaketa teknologikoak egiten laguntzea da. Hainbat telebista saiotan aurkezle eta zuzendari lana egiten du, adibidez TVE-ko ‘Economía de Bolsillo’ eta ‘Economía de Futuro’. CNN, TV3 eta La Sextan parte hartzen du sarritan.’\nRichard Wilkinson Giza Epidemiologiako Irakasle Emeritua da Nottingham-eko Unibertsitateko Medikuntza Eskolan, Ohorezko Irakaslea University College London-en eta Irakasle Bisitaria York-eko Unibertsitatean. Bere liburu eta ikerkuntza lanek aberats eta behartsuen arteko ezberdintasun handia bizi duten gizarteek pairatzen dituzten osasun eta gizarte arazo handiak azpimarratu dituzte. Bere liburu bi dokumental bezala ekoiztu dira: The Great Leveler (1996an Channel 4-eko Equinox telesailean) bere “Osasuntsuak ez diren gizarteetan” oinarritu zen. The Divide (Spirit Level-en oinarritua) 2016an kaleratu zen eta Netflix-en ikus daiteke. The Spirit Level, Kate Pickett-ekin batera idatzita, 24 hizkuntzatan irakurri daiteke eta hainbat sari irabazi ditu. Bere “Ekonomiaren desparekotasunak gizarteetan duen eragina” TED hitzaldia 3 milioi alditan ikusi da. Richard-ek Solidar’s Silver Rose Award saria eta Irish Cancer Society-ren Charles Cully Memorial domina jaso zituen, eta 2017an Australian Society for Medical Research-en dominaduna izan zen. Berak eta Kate Pickett-ek bere azken liburua “The Inner Level” 2018ko ekainean argitaratu zuten.